
ABSTRACT
Amnistia, cuvânt ce provine din grecescul amnesia (a da uitării, a ierta), este un dispozitiv de exonerare de răspundere şi pedeapsa penală. Amnistia este un act de clemenţă al puterii legiuitoare/executive, acordat prin lege organică/decret, referitor la unele infracţiuni săvârşite anterior datei prevăzute în actul normativ, având ca efect înlăturarea răspunderii penale, a executării pedepsei şi a altor consecinţe ale condamnării.

Iertarea, pentru infracţiunile săvârşite într-un anumit interval de timp, nu este completă, pentru că înlătură numai consecinţele penale ale faptelor, nu şi alte consecinţe juridice (civile, administrative, disciplinare, etc). De asemenea, amnistia nu înlătură caracterul infracţional al faptei şi nu echivalează cu dezincriminarea faptei.

Amnistia reprezintă o renunţare, de către puterea publică, la aplicarea răspunderii şi pedepsei penale în scopul restabilirii ordinii de drept încălcate, reprezentând un act atât politic, cât şi juridic.
 

Totodată amnistia poate fi folosită ca mijloc de reevaluare a politicii penale, de reparare a unor eventuale acte de injustiţie sau de identificare a noi resurse şi mijloace de apărare socială.
 

Recomandată de Pittacos
, care sublinia că iertarea este mai bună decât răzbunarea, criticată uneori de romani pe considerentul că cine iartă greşelile unuia îi îndeamnă pe mulţi să greşească (Qui unius culpae ignoscit suadet pluribus), amnistia a fost şi rămâne un instrument politic, un mijloc de restabilire a păcii sociale, în special după producerea unor tulburări politice/sociale cu consecinţe grave.

Legislaţiile penale nu conţin reglementări amănunţite referitoare la amnistie, astfel încât, în general, fiecare lege de amnistiere adoptată prevede condiţii de aplicare dintre cele mai diverse. 
Amnistia poate fi generală (pentru orice infracţiune), specială (pentru anumite infracţiuni), reală (referitoare la infracţiuni), personală (referitoare la persoane), proprie (înainte de condamnare) şi improprie (după condamnarea definitivă).

Graţierea reprezintă un act de clemenţă al puterii de stat prin care, în temeiul unor considerente social-politice şi de politică penală: persoanele condamnate sunt individual iertate de obligaţia executării pedepsei; se dispune scurtarea duratei de executare a pedepsei sau înlocuirea unei pedepse mai severe cu una mai uşoară. 
Graţierea este o "iertare limitată" a executării pedepsei pentru infracţiuni constatate şi sancţionate judiciar. Deşi uneori criticată, instituţia graţierii şi-a dovedit utilitatea în măsura în care exerciţiul acesteia a corespuns finalităţii actului de clemenţă. Graţierea acordată de şeful statului ("indulgentia principis") era "le bon plaisir du roi" - expresia voinţei arbitrare suverane.
 
În doctrină, graţierea este definită ca măsură de clemenţă dispusă de şeful statului, în virtutea căreia un condamnat este scutit, total sau parţial, de executarea pedepsei ce i s-a aplicat sau prin efectul căreia pedeapsa pronunţată de justiţie este înlocuită cu o pedeapsă mai uşoară prevăzută în sistemul pedepselor reglementate de lege.
Graţierea poate fi totală (când scuteşte pe condamnat de orice sancţiune) şi parţială (când doar atenuează sancţiunea aplicată de justiţie). Când graţierea este totală sau când înlătură restul de pedeapsă care mai era de executat, aceasta mai poartă şi denumirea de remitere/iertare de pedeapsă.
Graţierea parţială se realizează prin două modalităţi: reducerea pedepsei (nu se modifică tipul pedepsei, ci se micşorează cuantumul/durata acesteia) sau comutarea pedepsei (se schimbă natura pedepsei, înlocuindu-se pedeapsa aplicată cu una mai uşoară raportată la scara pedepselor).

Atât amnistia cât şi graţierea, acordate prin acte ale puterii de stat, au caracter de măsuri obligatorii, neputând fi refuzate de cei cărora li se acordă. Beneficiarii acestor acte de clemenţă rămân infractori care au comis fapte care continuă să îşi păstreze caracterul penal.
 

Lucrarea prezintă aspecte comparative, precum şi reglementări legale referitoare la amnistierea şi graţierea în state membre UE.

I. ASPECTE COMPARATIVE PRIVIND AMNISTIEREA ŞI GRAŢIEREA ÎN 
LEGISLAŢIA STATELOR MEMBRE UE
1. Dreptul de amnistiere
a) În numeroase state membre - Austria, Bulgaria, Croaţia, Finlanda, Franţa, Germania, Grecia, Irlanda Italia, Letonia, Lituania, Polonia, Portugalia, Slovenia, Suedia şi Ungaria - dreptul de amnistiere (prevăzut de cele mai multe ori de Constituţie)  aparţine Parlamentului; acesta însă, îl exercită destul de parcimonios: 
- în Austria, Parlamentul adoptă legi de amnistiere cu ocazia unor evenimente speciale;
- în Bulgaria, amnistierea se acordă prin lege adoptată de Adunarea Naţională (Constituţie, art.84.13);
- în Croaţia, amnistierea este una din competenţele Parlamentului, prevăzută de art.81 din  Constituţie;    
- în Finlanda, potrivit art.105, paragraf (2) din Constituţie, amnistierea generală se acordă numai prin lege specială adoptată de Parlament;
- în Franţa, competenţa amnistierii aparţine Parlamentului (Constituţie, art.34);
- în Germania, de la crearea Republicii Federale Germania, Parlamentul federal a adoptat 4 legi de amnistie (nu sunt incluse legile de amnistie fiscală);
- în Grecia, amnistia operează numai pentru infracţiunile politice, prin lege adoptată cu o majoritate de 3/5 din numărul total al parlamentarilor (Constituţie, art.47, paragraf 3). Nu pot fi amnistiaţi autorii de infracţiuni comune (Constituţie, art.47, paragraf 4);
- în Irlanda, termenul de amnistie se referă la iertarea infracţiunilor prevăzute într-o lege adoptată de Parlament; de regulă, amnistierea operează în materia infracţiunilor fiscale;
- în Italia, după revizuirea constituţională din martie 1992, competenţa adoptării măsurilor de clemenţă/graţiere colectivă şi de amnistiere nu mai aparţine Preşedintelui Republicii, ci Parlamentului (cu o majoritate de 2/3) (Constituţie, art.79). Graţierea individuală a rămas o prerogativă a Preşedintelui Republicii;
- în Letonia, amnistierea se acordă prin lege adoptată de Parlament (Constituţie, art.45, ultimul alineat);
- în Lituania, competenţa adoptării legilor de amnistiere aparţine exclusiv Parlamentului. (Constituţie, art.67.19) ;
- în Polonia, amnistierea se acordă prin lege specială adoptată de Parlament. Fiecare lege de amnistiere prevede circumstanţele particulare de acordare a acestei măsuri de clemenţă şi specifică categoriile de infracţiuni pentru care se aplică;
- în Portugalia, amnistia şi reducerea pedepsei sunt măsuri colective de clemenţă hotărâte de Parlament (Constituţie, art.161, litera f). Amnistia se acordă prin lege adoptată de Parlament cu majoritate simplă ;
- în Slovenia, amnistierea se acordă prin lege specială adoptată de Parlament;
- în Suedia, Parlamentul are competenţa adoptării de legi de amnistiere;
- în Ungaria, potrivit art.1, litera j) din Constituţie, Adunarea Naţională are competenţa de a acorda amnistia generală.
În Cipru, deşi nu există legislaţie privind condiţiile de acordare a amnistiei, unele măsuri de amnistiere pot fi luate prin introducerea, în legislaţia existentă, a unor prevederi specifice. 
b) În unele state membre, competenţa amnistierii revine Preşedintelui Republicii/monarhului/şefului statului: 
- în Cehia, amnistierea şi graţierea sunt dispozitive juridice aflate la dispoziţia Preşedintelui Republicii. Potrivit art.62, litera g) din Constituţie, Preşedintele Republicii are dreptul de a graţia sau de a comuta pedepsele pronunţate de tribunale şi de a dispune radierea infracţiunii din cazierul judiciar;
- în Luxembourg, potrivit art.38 din Constituţie, Marele Duce are dreptul de a anula sau de a reduce pedepsele pronunţate de judecători (cu excepţia celor pronunţate împotriva membrilor Guvernului);
- în Malta, potrivit art.93 din Constituţie, Preşedintele poate amnistia/graţia persoanele condamnate, poate reduce sau anula pedepsele penale, la recomandarea Guvernului sau a ministrului delegat de Guvern în acest scop;
- în Marea Britanie, o prerogativă regală nescrisă foarte veche de graţiere  - the Royal Prerogative of Mercy - conferă Suveranului dreptul de a graţia, la recomandarea Guvernului, persoane condamnate pentru comiterea de infracţiuni;
- în Slovacia, amnistierea şi graţierea intră în competenţa Preşedintelui Republicii sau a Guvernului (pentru contravenţii). Potrivit art.102, litera j) din Constituţie, Preşedintele Republicii „acordă amnistierea şi graţierea, reduce pedepse penale pronunţate de tribunale  şi anulează pedepse prin graţiere individuală sau amnistie.” 
Decizia Preşedintelui de acordare a amnistiei este validă după contrasemnarea de Primul-ministru/ministrul autorizat de acesta; în astfel de cazuri, răspunderea pentru decizia Preşedintelui aparţine Guvernului. 

c) Situaţii diverse
▪ În Belgia, Estonia şi Spania dispozitivul juridic al amnistierii nu există: 
- în Belgia, amnistierea nu este reglementată nici de Constituţie şi nici de lege. Însă, având competenţă legislativă deplină, Parlamentul poate adopta legi de amnistiere; 
- în Spania, Constituţia din 27 decembrie 1978 nu recunoaşte instituţia amnistiei. Legea nr.46/1977 privind amnistia generală reprezintă forma legală a „Pactului pentru uitare” - decizie politică de reconciliere, adoptată în anul 1975, după moartea generalului Francisco Franco.
▪ În Danemarca şi Olanda, deşi consacrat constituţional, dreptul de amnistiere nu a fost niciodată pus în practică:
- în Danemarca, potrivit art.24 din Constituţie, “Regele are prerogativa de graţiere şi de amnistiere”; 
- în Olanda, art.122.2 din Constituţia prevede că dreptul de amnistiere se exercită “prin sau în baza unei legi a Parlamentului”.
2) Amnistierea nu se acordă niciodată cu titlu individual.
În toate statele membre, amnistierea este colectivă, câmpul său de aplicare fiind definit fie de infracţiune, fie de cuantumul pedepsei. Nici un stat nu reglementează un dispozitiv similar amnistiei ca măsură individuală.
3) În toate statele membre, dreptul de graţiere reprezintă o prerogativă personală a şefului statului; uneori, exercitarea dreptului de graţiere este reglementată de lege:
- în Austria, potrivit Constituţiei, la recomandarea Guvernului federal/ministrului federal al justiţiei autorizat de Guvern, Preşedintele federal are dreptul de „a graţia persoane condamnate care au epuizat căile de apel, de a reduce şi comuta pedepse pronunţate de tribunale, ca un act de graţiere,  de a anula pedepse şi de a aproba înlăturarea consecinţelor legale, şi, mai mult, de a anula procedurile penale corespunzătoare acţiunilor de urmărire judiciară iniţiate ex officio.“ (Constituţie, art.65, paragraf (2), litera c). Reglementările procedurale privind graţierea sunt cuprinse în Codul de procedură penală (art.2.6 şi art.507-513);
- în Belgia, Regele “are dreptul de a anula sau de a reduce pedepsele pronunţate de judecători, cu excepţia cazurilor prevăzute pentru miniştrii şi membrii Guvernelor comunităţilor şi regiunilor” (Constituţie, art.110); graţierea se acordă (individual) persoanelor condamnate prin hotărâre definitivă;
- în Bulgaria, graţierea este o prerogativă a Preşedintelui Republicii (Constituţie, art.98, paragraf 11). Preşedintele Republicii poate delega competenţa graţierii Vicepreşedintelui Republicii;

- în Cehia, Preşedintele Republicii are dreptul de a graţia sau de a comuta pedepsele pronunţate de tribunale şi de a dispune radierea infracţiunii din cazierul judiciar (Constituţie, art.62, litera g);

- în Cipru, Preşedintele şi Vicepreşedintele Republicii deţin prerogativa de graţiere a persoanelor condamnate la închisoare pe viaţă (la moarte
), în cazul în care partea vătămată şi persoana condamnată fac parte din Comunităţi diferite (Constituţie, art.47, litera i).  De asemenea, dispun de dreptul de a anula, suspenda sau comuta sentinţele pronunţate de instanţele judecătoreşti, în condiţiile prevăzute de art.53 din Constituţie;
- în Croaţia, Constituţia conferă Preşedintelui Republicii dreptul de a graţia  (art.98); 

- în Danemarca, potrivit art.24 din Constituţie, prerogativa de graţiere şi de amnistiere aparţine Regelui;
- în Estonia, Preşedintele Republicii are dreptul exclusiv de a dispune eliberarea din închisoare/de a comuta pedeapsa unor persoane condamnate,  la cererea acestora, prin intermediul graţierii (Constituţie, art.78, paragraf 19). În mod tradiţional, graţierea (măsură individuală dispusă de Preşedintele Republicii) este  un privilegiu rezervat şefului statului; 

- în Finlanda, Preşedintele are prerogativa graţierii totale/reducerii pedepsei penale într-un caz individual, după epuizarea tuturor căilor de atac (Constituţie, art. 105); 

- în Franţa, graţierea este o prerogativă personală a şefului statului, reglementată de art.17 din Constituţie (“Preşedintele Republicii are dreptul de a acorda graţierea individuală”). Se aplică numai în cazul unei condamnări definitive şi executorii, pe care nu o anulează, pedeapsa continuând să figureze în cazierul judiciar, purtând menţiunea măsurii de graţiere acordate;
- în Germania, potrivit art.60.2 din Legea fundamentală, dreptul de graţiere (individuală) se exercită de Preşedintele federal; Codul de procedură penală (art.452) limitează această prerogativă prezidenţială numai la cazurile în care persoana în cauză a fost judecată în primă instanţă de un organ jurisdicţional federal (cazuri care, în esenţă, reprezintă atingerile cele mai grave aduse siguranţei statului: terorism, spionaj etc.). În celelalte cazuri, dreptul de graţiere aparţine autorităţilor de land;
- în Grecia, prerogativa graţierii aparţine Preşedintelui Republicii care, la recomandarea ministrului justiţiei şi după consultarea unui consiliu format în majoritate din judecători, poate graţia, comuta sau reduce pedepsele pronunţate de tribunale şi anula orice consecinţe legale ale hotărârilor judecătoreşti pronunţate şi puse în executare (Constituţie, art.47, paragraf 1);
- în Irlanda, dreptul de a graţia şi competenţa de a comuta/reduce o pedeapsă pronunţată de un tribunal penal aparţin Preşedintelui Republicii (Constituţie, art.13.6);
- în Italia, graţierea individuală a rămas o prerogativă a Preşedintelui Republicii, consacrată de art.87 din Constituţie: “Preşedintele poate acorda graţierea şi poate comuta pedepse.”;

- în Letonia, potrivit art.45 din Constituţie, Preşedintele Republicii are dreptul de a graţia persoane condamnate prin hotărâre judecătorească definitivă.  Conţinutul şi procedurile de exercitare a acestui drept sunt reglementate de Legea privind graţierea;

- în Lituania, Preşedintele Republicii are dreptul exclusiv de a semna decrete de graţiere individuală pentru persoane condamnate (Constituţie, art.84.23);

- în Luxemburg, Marele Duce are dreptul de a anula sau de a reduce pedepsele pronunţate de judecători, cu excepţia celor pronunţate împotriva membrilor Guvernului (Constituţie, art.38); Marele Duce poate graţia un membru al Guvernului care a fost condamnat, numai la cererea Camerei Deputaţilor (Constituţie, art.83);

- în Malta, Preşedintele poate amnistia/graţia persoanele condamnate, poate reduce sau anula pedepsele penale, la recomandarea Guvernului sau a ministrului delegat de Guvern în acest scop (Constituţie, art.93); 

- în Olanda, potrivit art.122.1 din Constituţie, graţierea constituie o prerogativă regală, a cărei exercitare este reglementată prin lege. Legea din 1987 privind graţierea prevede şi motivele care pot justifica recursul la graţiere ;

- în Polonia, competenţa graţierii aparţine Preşedintelui Republicii (Constituţie, art.139). Nu pot fi graţiate persoanele condamnate de Tribunalul Statului ;

- în Portugalia, graţierea intră în categoria competenţelor personale ale Preşedintelui Republicii (Constituţie, art.137). Graţierea prezidenţială este reglementată de Legea organică din 1976 privind executarea pedepselor (care defineşte procedura legală aplicabilă recursurilor de graţiere);
- în Slovacia, graţierea intră în competenţa exclusivă a Preşedintelui Republicii. În cazul acordării graţierii, decizia este validă şi are efect legal, fără a fi necesar acordul Guvernului (Constituţie, art.102, paragraf 9);
- în Slovenia, competenţa graţierii este încredinţată Preşedintelui Republicii atât de Constituţie (art.107), cât şi de Legea privind graţierea (art.1);
- în Spania, Constituţia conferă suveranului dreptul de graţiere individuală, precizând că acest drept se exercită în cadrul legii. Legea din 18 iunie 1870 prevede regulile procedurale aplicabile exercitării dreptului de graţiere;
- în Suedia, potrivit Constituţiei – Legea privind Instrumentul Guvernului, Capitolul 12 – Administraţia, art.9 -, competenţa graţierii aparţine Guvernului;
- în Ungaria, dreptul de a acorda graţierea individuală aparţine Preşedintelui Republicii (Constituţie, art.9, paragraf 4), lit.g).
4) Graţierea acordată de şeful statului este întotdeauna o măsură individuală.
În toate statele membre, şeful statului acordă exclusiv graţieri strict individuale. Scutirile colective de pedeapsă se acordă de către Parlament (a se vedea situaţiile specifice din Franţa, Italia, Portugalia). 
Parlamentele din Italia (începând cu anul 1992) şi Portugalia au dreptul de a acorda scutiri de pedeapsă (similare graţierilor colective din Franţa) prin adoptarea de „legi de scutire de pedeapsă/legi de graţiere”. În Portugalia, odată cu amnistierea unor delincvenţi în 1999, Adunarea Republicii a acordat reduceri de pedeapsă unor persoane care nu puteau beneficia de amnistiere.

În Spania, Constituţia interzice expres suveranului acordarea de graţieri colective: Regele exercită „dreptul de graţiere în conformitate cu legea, care nu poate autoriza graţieri colective.” (Constituţie, art.62, lit.i).
În Belgia şi Olanda, graţierile colective, acordate cu ocazia anumitor evenimente naţionale (precum aniversarea suveranului), au căzut în desuetudine. 
Astfel, în Belgia, ultimul decret regal de graţiere colectivă a fost semnat, în 1993, de regele Baudouin I, cu ocazia preluării, de către Belgia, a preşedinţiei CE. În mod similar, în Olanda, marile inundaţii din 1953 au stat la baza unei graţieri colective; dar, în anul 2005, cu ocazia jubileului de 25 de ani, regina Beatrix a refuzat cererea de graţiere colectivă care i-a fost prezentată.
II. REGLEMENTĂRI PRIVIND AMNISTIEREA ŞI GRAŢIEREA ÎN 
STATELE MEMBRE UE
AUSTRIA 

Amnistierea
Legile de amnistiere se adoptă cu ocazia unor evenimente speciale.
Astfel, prin Legea federală din data de 1 iunie 1995 privind aniversarea  semicentenarului redobândirii independenţei Republicii Austria, a 40 de ani de la încheierea Tratatului privind statul austriac şi pentru sărbătorirea aderării la Uniunea Europeană, au fost amnistiate numeroase infracţiuni: infracţiunile pentru care legea prevede pedeapsa închisorii mai mare de 10 ani, comise anterior datei de 27 aprilie 1970, infracţiunile pedepsite de lege cu până la 5 ani închisoare, săvârşite înainte de 27 aprilie 1975 şi cele pentru care limita maximă prevăzută de lege este de până la 3 ani închisoare, săvârşite înainte de 27 aprilie 1980.

Graţierea

Potrivit art.65, paragraf 2, subparagraf c), coroborat cu art.67, paragraf 1 din Constituţie
, la recomandarea Guvernului federal sau a ministrului federal al justiţiei autorizat de Guvern, Preşedintele federal are dreptul de „a graţia persoane condamnate care au epuizat căile de apel, de a reduce şi comuta pedepse pronunţate de tribunale, ca un act de graţiere,  de a anula pedepse şi de a aproba înlăturarea consecinţelor legale, şi, mai mult, de a anula procedurile penale corespunzătoare acţiunilor de urmărire judiciară iniţiate ex officio.“

Reglementările procedurale privind graţierea sunt cuprinse în Codul de procedură penală (art.507-513).

BELGIA

Amnistierea

▪ Amnistierea nu este reglementată nici de Constituţie şi nici de lege.

Având competenţă legislativă deplină, Parlamentul poate adopta legi de amnistiere. Amnistierea, prerogativă intrinsecă puterii legislative, se fundamentează pe principiul competenţei depline a legiuitorului (potrivit căruia puterea legislativă federală are competenţa de a reglementa orice domeniu pe care Constituţia nu l-a încredinţat în mod expres altor autorităţi publice şi pe care Parlamentul consideră că trebuie să facă obiectul intervenţiei sale) şi pe principiul legalităţii în materie penală (potrivit căruia sancţiunea penală are un caracter democratic numai în măsura în care izvorăşte dintr-un act votat de adunările alese conform modalităţilor care le conferă legitimitate democratică). 

▪ Obiectul amnistiei este stabilit de fiecare lege în parte, folosindu-se criteriul material (anumite infracţiuni sau condamnări) şi/sau criteriul temporal (perioada pentru care se aplică amnistia) şi/sau criteriul personal (categorii de persoane condamnate).

▪ Amnistia împiedică sau stinge acţiunea publică (înainte de pronunţarea condamnării) şi anulează condamnările deja pronunţate pentru tipul de infracţiuni la care se referă. 

▪ Aspecte privind practica amnistierilor 

În Belgia, adoptarea legilor de amnistiere a fost determinată de 3 tipuri de evenimente : 

- războaie : Legea din 28 august 1919 privind amnistierea anumitor infracţiuni comise înainte de 4 august 1919 ; Legea din 31 octombrie 1919 pentru amnistierea anumitor infracţiuni prevăzute de legile militare ; Legea din 19 ianuarie 1929 privind extincţia urmăririlor represive şi a pedepselor pentru anumite infracţiuni şi delicte comise între 4 august 1914 şi 4 august 1919 ; Legea din 11 iunie 1937 de amnistiere a anumitor infracţiuni şi delicte comise între 4 august 1914 şi 4 august 1919 ; Legea din 3 ianuarie 1940 de modificare şi extindere a legilor de amnistiere din 28 august 1919, din 31 octombrie 1919 şi din 28 iunie 1921 ; Decretul-lege din 20 septembrie 1945 de acordare a amnistiei pentru anumite infracţiuni ; Legile coordonate din 20 februarie 1980 privind statutul persoanelor care invocă motive de conştiinţă, care conţin măsuri de amnistie pentru fapte de dezertare comise înainte de intrarea în vigoare a legii ;

- greve: Decretul regal din 28 octombrie 1936 privind amnistierea infracţiunilor comise cu ocazia grevelor;

- perceperea de impozite: legi de amnistie fiscală, ca de exemplu Legea din 31 decembrie 2003 de reglementare a declaraţiei unice de înregistrare fiscală
, care prevede, în anumite condiţii, exonerarea de urmărirea penală.

În afară de aspectele fiscale reglementate, Legea din 31 decembrie 2003 prevede, la art.7, o măsură de amnistie penală ; câmpul de aplicare a amnistiei penale este limitat la infracţiunile prevăzute expres (de acest articol).
Pot beneficia de amnistierea penală autorii/co-autorii/complicii la comiterea infracţiunilor prevăzute de lege, aceştia fiind exoneraţi de urmărirea penală.

Beneficiul amnistierii penale depinde de întrunirea următoarelor trei condiţii :

- condiţia depunerii declaraţiei unice de înregistrare fiscală (DLU); declaraţia trebuie să fie completă şi să conţină toate sumele eludate pentru a căror obţinere s-a comis infracţiunea ;

- condiţia achitării contribuţiei unice (de 6 sau 9%), datorată potrivit DLU ;
- condiţia ca, înainte de data depunerii declaraţiei, persoana în cauză să nu fi făcut obiectul unei informări/anchete judiciare pusă în mişcare de aceste infracţiuni.

Infracţiunile amnistiabile sunt cele prevăzute de legea (menţionată) la articolele : 449 şi 450 din Codul impozitelor pe venituri ; 73 şi 73-bis din Codul taxei pe valoarea adăugată ;133 şi 133-bis din Codul drepturilor de succesiune; 206 şi 206-bis din Codul drepturilor de înregistrare ; 207/1 şi 207-bis din Codul taxelor asimilate cu timbru.

În materia asigurării sociale, amnistia penală acoperă infracţiunile prevăzute de Legea din 27 iunie 1969 şi Decretul regal nr.38 din 27 iulie 1967.

În sfârşit, în materie penală, sunt, de asemenea, vizate infracţiunile de spălare de bani prevăzute la art.505 din Codul penal.

« Art.7

Persoanele vinovate de comiterea infracţiunilor prevăzute la articolele 449 şi 450 din Codul din 1992 privind impozitele pe venituri, la articolele 73 şi 73-bis din Codul taxei pe valoarea adăugată, la articolele 133 şi 133-bis din Codul drepturilor de succesiune, la articolele 206 şi 206-bis din Codul drepturilor de înregistrare, de ipotecă şi de grefă, la articolele 207/1 şi 207-bis din Codul taxelor asimilate cu timbrul, prevăzute în Legea din 27 iunie 1969 de revizuire de Decretului-lege din 28 decembrie 1944 privind asigurarea socială a muncitorilor şi decretele de punere în executare a acestuia şi în Decretul regal nr.38 din 27 iunie 1967 privind organizarea statului social al muncitorilor independenţi şi decretele de punere în executare a acestuia, sau de infracţiunile prevăzute la art.505 din Codul penal în măsura în care acestea vizează avantajele patrimoniale obţinute direct din infracţiunile menţionate sau bunurile şi valorile care le-au fost substituite sau veniturile din aceste avantaje investite, precum şi persoanele care sunt co-autori sau complici la astfel de infracţiuni în sensul articolelor 66 şi 67 din Codul penal, sunt exonerate de urmăririle penale dacă acestea nu au făcut obiectul, înainte de data introducerii declaraţiilor prevăzute la art.2, paragraful 1, al unei informări sau al unei anchete judiciare pentru una din aceste infracţiuni şi dacă o declaraţie specială a fost făcută în condiţiile prezentei legi şi au fost plătite sumele datorate potrivit acestei declaraţii speciale. »
Graţierea

▪ Prevăzută de art.110 din Constituţie, potrivit căruia Regele “are dreptul de a anula sau de a reduce pedepsele pronunţate de judecători, cu excepţia cazurilor prevăzute pentru miniştrii şi membrii Guvernelor comunităţilor şi regiunilor”, graţierea se acordă (individual) persoanelor condamnate prin hotărâre definitivă. Graţierea permite scutirea integrală sau parţială de pedeapsă, reducerea sau modificarea pedepsei (acordarea unui termen de probă), condamnarea rămânând înscrisă în cazierul judiciar. Graţierea se aplică indiferent de începerea/neînceperea executării pedepselor. 
Regele poate graţia un ministru sau un membru al Guvernului de  Comunitate sau de Regiune condamnat de Curtea de Casaţie, numai la solicitarea Camerei Reprezentanţilor sau a Parlamentului Comunităţii/Regiunii în cauză. (Constituţie, art.111) 
Graţierea este limitată la sancţiunile penale, atât la cele principale, cât şi la cele accesorii. Astfel, potrivit art.87 din Codul penal “incapacităţile pronunţate de judecători sau ataşate de lege la anumite condamnări încetează prin scutirea pe care Regele o poate acorda în baza dreptului de graţiere.”

Graţierea nu este o prerogativă strict personală a Regelui, care nu poate acorda graţierea singur, ci numai împreună cu ministrul care răspunde, în faţa Camerei Reprezentanţilor, de politica în materia reducerii pedepselor (ministrul justiţiei).

Graţierea poate fi subordonată respectării anumitor condiţii: despăgubirea civilă, prestarea de activităţi în interesul general al comunităţii, participarea la un curs de formare, obligaţia de îngrijire etc.

▪ Graţierea poate fi solicitată de ministerul public (pe baza recomandării directorului penitenciarului) sau de persoana condamnată/orice altă persoană interesată (membru de familie, avocat). Cererile de graţiere se adresează Regelui, ministrului justiţiei sau direct Serviciului pentru graţieri. 
▪ Graţierea se acordă prin decret regal, contrasemnat de ministrul justiţiei/al transporturilor (în cazul infracţiunilor rutiere). Decretele regale de graţiere nu trebuie motivate. 

▪ Spre deosebire de amnistie, măsura graţierii nu afectează condamnarea şi efectele acesteia, ci numai executarea pedepsei. Graţierea comportă fie o scutire totală sau parţială de pedeapsă, fie comutarea unei pedepse. În consecinţă, condamnarea rămâne înscrisă în cazierul judiciar, în aşa fel încât este luată în considerare în caz de recidivă/eventuală suspendare a executării pedepsei. De asemenea, graţierea nu împiedică aplicarea unei măsuri ulterioare de amnistiere. 
▪ Aspecte privind practica graţierii 

Anual, Serviciul de graţieri primeşte cca 2.000 de cereri de graţiere. Graţierea întregii pedepse este excepţională. În perioada 2003-2005, o scutire parţială de pedeapsă a fost acordată unui deţinut şi 550 de graţieri individuale au fost acordate condamnaţilor care nu începuseră încă executarea pedepsei. În anul 2006, Regele a graţiat 286 persoane; majoritatea dintre acestea fuseseră sancţionate cu amendă sau cu retragerea permisului de conducere pentru comiterea unor infracţiuni rutiere. 
În anul 2009, Regele Albert II a graţiat 93 de condamnaţi, în anul 2011, numărul acestora a fost de 70, în 2012, de 53 (din 955 de cereri), iar în primele 6 luni ale anului 2013, de 14.
 
Deşi nicio dispoziţie legală nu interzice graţierile colective – în mod tradiţional acordate cu ocazia unor evenimente precum aniversarea Regelui
 sau aniversarea încoronării
 - acestea au căzut în desuetudine. În perioada 1980 - 1993, au fost semnate 8 decrete de graţiere colectivă.
BULGARIA

Amnistierea

▪ Potrivit  art.84.13 din Constituţie
, amnistierea se acordă prin lege adoptată de Adunarea Naţională.    
▪ Amnistierea - rezultat al reevaluării, de către Adunarea Naţională, a pericolului social al unei anumite infracţiuni - se acordă prin lege. 
Amnistia anulează caracterul penal al unui anumit tip de infracţiune, eliminând răspunderea penală şi consecinţele condamnării (Codul penal, art.83)
. 
Graţierea 
▪ Competenţa graţierii aparţine Preşedintelui Republicii (Constituţie, art.98, paragraf 11). Preşedintele Republicii poate delega Vicepreşedintelui Republicii această competenţă. 

Prin graţiere, Preşedintele poate „scuti de executarea totală sau parţială a pedepsei impuse”; în cazul pedepsei cu închisoarea pe viaţă, Preşedintele poate acorda graţierea sau poate dispune înlocuirea acesteia cu o altă pedeapsă. (Codul penal, art.74)

Dreptul de graţiere al Preşedintelui este limitat numai de natura anumitor pedepse complementare care îşi produc imediat şi concludent efectul sancţionatoriu: cenzura publică, privarea de drepturi/titluri onorifice/însemne sau decăderea din grade militare.

▪ Graţierea, care se acordă prin decret prezidenţial, este individuală.

▪ Comisia prezidenţială pentru graţieri a fost creată pentru sprijinirea Preşedintelui/Vicepreşedintelui Republicii în exercitarea competenţei de graţiere. 

Comisia este formată din experţi în domeniul dreptului penal, al psihologiei şi criminologiei; fiecare membru al Comisiei este numit de Preşedintele Republicii. Comisia examinează fiecare cerere de graţiere şi pregăteşte opinii motivate însoţite de recomandări. Comisia se reuneşte de cel puţin 2 ori pe lună şi organizează audieri la care poate invita reprezentanţi ai administraţiei, ai organizaţiilor non-guvernamentale sau experţi; invitaţii nu au drept de vot. 

Preşedintele/Vicepreşedintele Republicii nu are obligaţia de a urma recomandările Comisiei. În practică, în numeroase situaţii, Preşedintele a refuzat graţierea recomandată de Comisie sau a acordat graţierea, contrar recomandării Comisiei. De exemplu, pe durata celor două mandate deţinute (2002-2012), Vicepreşedintele Republicii (Angel Marin) a semnat decrete de graţiere parţială sau totală pentru 49 de condamnaţi, în ciuda respingerii motivate, de către Comisia pentru graţieri, a cererilor de graţiere.
 
▪ În perioada 2002 – 2012, s-au acordat 533 graţieri totale şi parţiale. Motivele cele mai frecvente invocate în sprijinul aprobării cererii de graţiere au fost: comportament bun în închisoare, inexistenţa altor condamnări, deteriorarea stării de sănătate, nivelul infracţional redus al faptei comise, probleme familiale.
CEHIA

Amnistierea şi graţierea (prezidenţiale)

▪ Potrivit art.62, litera g) din Constituţie
, Preşedintele Republicii are dreptul de a graţia sau de a comuta pedepse pronunţate de tribunale şi de a dispune radierea infracţiunii din cazierul judiciar.  

Amnistierea vizează anumite categorii de condamnaţi/infracţiuni. 

▪ Din 1989, au fost emise 4 decrete prezidenţiale de amnistiere:

- în perioada 1989-2003, Preşedintele Vaclav Havel a semnat 3 decrete de amnistiere (primul decret a fost semnat în ianuarie 1990);

- cel de-al 4-lea decret de amnistiere a fost semnat, la 1 ianuarie 2013, de Preşedintele Vaclav Klaus, pentru a marca aniversarea a 20 de ani de independenţă a Cehiei; decretul a fost contrasemnat de Primul-ministru. Amnistierea (extrem de criticată şi controversată) a vizat: toţi deţinuţii condamnaţi la închisoare sub 1 an; deţinuţii condamnaţi pentru infracţiuni săvârşite fără violenţă la maximum 2 ani de închisoare; deţinuţii cu vârsta de cel puţin 70 de ani condamnaţi la maximum 3 ani de închisoare şi deţinuţii de peste 75 de ani condamnaţi la pedeapsa cu închisoare pentru o perioadă mai mică de 10 ani şi care mai aveau de executat o perioadă mai mică de 1 an.
De asemenea, prin această amnistiere au fost stopate procedurile penale care se desfăşurau de peste 8 ani, cu condiţia ca pedeapsa aplicabilă persoanelor acuzate să fie de maximum 10 ani.

CIPRU

Amnistierea 

▪ Nu există legislaţie specifică privind condiţiile de acordare a amnistiei. Totuşi, unele măsuri de amnistiere pot fi luate luate prin introducerea, în legislaţia existentă, a unor prevederi specifice. 
▪ Procedura de amnistiere se iniţiază prin depunerea unei propuneri legislative sau a unei propuneri a Consiliului de Miniştri.

▪ Exemple de amnistiere:

- amnistierea în domeniul planificării urbane („extension amnesty”) (iniţiată de Ministerul de Interne după amendarea Legii din 2011 privind drumurile şi clădirile) a avut ca scop simplificarea şi accelerarea proceselor de intrare în legalitate a anumitor aspecte referitoare la proprietăţile imobiliare;

- în 2013, un proiect de lege privind amnistia fiscală a avut ca scop atragerea investiţiilor şi creşterea lichidităţilor.

Graţierea 

▪ Potrivit art.47, litera i) din Constituţie, Preşedintele şi Vicepreşedintele Republicii deţin prerogativa de graţiere a persoanelor condamnate la închisoare pe viaţă (moarte
), în cazul în care partea vătămată şi persoana condamnată fac parte din Comunităţi diferite. 
De asemenea, aceştia dispun de dreptul de a anula, suspenda sau comuta sentinţele pronunţate de instanţele judecătoreşti, potrivit prevederilor art.53 din Constituţie:

 
„Art.53

1) Preşedintele sau Vicepreşedintele Republicii are dreptul de a exercita prerogativa de graţiere a persoanelor condamnate la moarte şi care fac parte din Comunitatea pe care o reprezintă.

2) În cazul în care persoana vătămată şi autorul infracţiunii fac parte din comunităţi diferite, prerogativa de graţiere se exercită prin acordul dintre Preşedintele şi Vicepreşedintele Republicii; în cazul unui dezacord între cei doi, prevalează votul pentru acordarea clemenţei. 

3) În cazul în care prerogativa graţierii se exercită în condiţiile paragrafelor 1 şi 2 ale prezentului articol, sentinţa de condamnare la moarte este comutată în sentinţă la închisoare pe viaţă.

4) În toate celelalte cazuri, la recomandarea unanimă a Procurorului general şi a Procurorului general adjunct, Preşedintele şi Vicepreşedintele Republicii  anulează, suspendă sau comută orice sentinţă pronunţată de un tribunal al Republicii.”

▪ Nu există legislaţie specifică de reglementare a condiţiilor procedurale referitoare la acordarea graţierii. 
CROAŢIA

Amnistierea

▪ Amnistierea este una din competenţele conferite Parlamentului de art.81 din  Constituţie
. 

▪ Efectele amnistierii sunt reglementate de art.87 din Codul penal
, potrivit căruia persoanele aflate sub incidenţa prevederilor unei legi de amnistiere pot obţine: imunitate faţă de procedurile penale; scutirea totală sau parţială de executarea pedepsei; înlocuirea pedepsei pronunţate printr-o pedeapsă mai uşoară; anularea sentinţei suspendate; reabilitarea timpurie sau anularea unei consecinţe legale a condamnării.

▪ Legea din 1996 privind amnistia generală
 a prevăzut amnistierea tuturor actelor de urmărire şi procedură penală pentru autorii infracţiunilor penale comise în timpul agresiunii, rebeliunii sau conflictelor armate, precum şi a faptelor legate de conflictele armate din Republica Croaţia, săvârşite în perioada 17 august 1990 - 23 august 1996.

De la beneficiul acestei măsuri de clemenţă au fost exceptaţi autorii celor mai grave încălcări ale dreptului umanitar, care au avut caracter de crime de război: acte de genocid, crime de război împotriva populaţiei civile, crime de război împotriva răniţilor şi bolnavilor, crime împotriva prizonierilor de război, instigare la genocid şi crime de război, asasinarea inamicului, confiscarea bunurilor persoanelor decedate pe câmpul de luptă, utilizarea de mijloace de luptă interzise, întârzierea nejustificată în repatrierea prizonierilor de război, distrugerea patrimoniului cultural şi istoric, utilizarea abuzivă a însemnelor internaţionale, crime rasiale şi de altă natură, sclavia, terorismul internaţional, punerea în pericol a persoanelor aflate sub protecţie internaţională, etc.

Graţierea

▪ Dreptul de graţiere este încredinţat Preşedintelui Republicii (Constituţie, art.98). 

Potrivit art.88 din Codul penal „Graţierea acordă unei anumite persoane imunitate faţă de procedurile penale, scutirea totală sau parţială de executarea pedepsei, înlocuirea pedepsei impuse cu o pedeapsă mai uşoară sau cu suspendarea, anularea sentinţei de suspendare, reabilitarea  timpurie, anularea sau reducerea consecinţelor legale ale unei sentinţe, măsura de siguranţă a interzicerii dreptului de a conduce un vehicul sau expulzarea unui străin din ţară.” 
▪ Tipurile de graţiere, persoanele îndrituite să depună cereri de graţiere şi procedura de graţiere sunt reglementate de Legea din 2003 privind graţierea.
 Astfel: 

- cererea de graţiere poate fi depusă de persoana condamnată definitiv sau de persoana autorizată să facă apel în favoarea acesteia (avocat); depunerea cererii nu atrage suspendarea executării pedepsei penale; 

- o nouă cerere de graţiere poate fi depusă după expirarea unui termen de un an (în cazul unei condamnări mai mari de 3 ani) sau de 6 luni (în cazul unei condamnări de până la 3 ani) de la data respingerii cererii de graţiere anterioare; 

- o nouă cerere de graţiere depusă de un condamnat la închisoare pe viaţă poate fi depusă după expirarea unui termen de 10 ani de la data respingerii cererii de graţiere anterioare;

- cererile de graţiere se depun la Ministerul Justiţiei, care le transmite, împreună cu rapoartele şi informaţiile relevante pentru adoptarea deciziei, Preşedintelui Republicii;

- decizia de graţiere a Preşedintelui Republicii se aduce la cunoştinţa condamnatului care a făcut solicitarea, prin intermediul Ministerului de Justiţie; Ministerul are obligaţia de a comunica decizia tribunalului de primă instanţă, penitenciarului şi judecătorului executiv; decizia de graţiere se publică în Gazeta oficială a Republicii.

DANEMARCA

▪ Potrivit art.24 din Constituţie, “Regele are prerogativa de graţiere şi de amnistiere”. Cu consimţământul Parlamentului, Regele poate graţia miniştrii de pedepsele pronunţate împotriva acestora de Înalta Curte a Regatului.”

▪ Numai dreptul de graţiere a făcut obiectul unor acte normative necesare exercitării acestuia.

▪ Graţierea permite scutirea unei persoane de executarea unei pedepse (fie că executarea a început sau nu) sau reducerea pedepsei unei persoane condamnate. În cazierul judiciar al unei persoane graţiate, menţiunea “condamnat” este înlocuită cu menţiunea “graţiat”.

În general, graţierea se acordă condiţionat şi rămâne definitivă numai după expirarea unui termen de 2 ani, perioadă în care beneficiarul are obligaţia de a nu comite nici o altă infracţiune. 
Acordarea graţierii poate fi însoţită de anumite condiţii, ca, de exemplu, instituirea controlului judiciar sau plata unei amenzi al cărei cuantum se stabileşte în funcţie de resursele persoanei în cauză (între 1.000 şi 25.000 coroane, respectiv 135 -3.400 €).

Pentru graţierea unui ministru condamnat de Înalta Curte a Regatului, Guvernul trebuie să propună Parlamentului o moţiune în acest sens, care trebuie adoptată cu majoritate de voturi. 

▪ Graţierea este o măsură individuală, iniţiată după examinarea minuţioasă a situaţiei solicitantului, la cererea condamnatului (în majoritatea cazurilor) sau a reprezentantului acestuia.

Potrivit directivei din 1996 a Ministerului Justiţiei privind graţierea, cererile pot fi acceptate numai în prezenţa anumitor circumstanţe personale speciale, precum : încarcerarea reprezintă un risc major pentru sănătatea deţinutului; starea de sănătate a soţului/soţiei/copilului necesită imperios eliberarea acestuia; deţinutul are o vârstă înaintată; deţinutul a depus eforturi majore de reinserţie socială, etc. 

▪ Graţierea se acordă de suveran sau de ministrul justiţiei în funcţie de gravitatea pedepsei la care beneficiarul graţierii a fost condamnat.

În anul 1975, suveranul a delegat ministrului justiţiei dreptul de graţiere a persoanelor condamnate la închisoare de maximum 40 de zile. În anul 1994, delegarea a fost extinsă la pedepsele cu închisoare de până la 60 de zile aplicate infracţiunilor rutiere comise sub influenţa alcoolului. 

Pe de altă parte, prerogativa regală de graţiere este formală, întrucât dosarele de graţiere sunt instrumentate de ministrul justiţiei, potrivit unei proceduri stabilite pe cale regulamentară şi care necesită avizul penitenciarului. 

▪ Graţierea, considerată ca fiind o măsură excepţională, se acordă numai în situaţia în care are aplicabilitate măsura eliberării condiţionate. Majoritatea graţierilor privesc persoane condamnate care nu au început executarea pedepsei. 

Potrivit statisticilor Ministerului de Justiţie, în perioada 2000-2005, numărul graţierilor  a fost de 65 în anul 2000; de 96 în anul 2001; de 40 în anul 2002; de 48 în anul 2003; de 39 în anul 2004; de 48 în anul 2005. Reducerea numărului de graţieri începând cu anul 2000 corespunde unei duble modificări legislative. De la această dată, persoanele condamnate la închisoare pe viaţă au posibilitatea de a fi eliberate condiţionat după executarea a 12 ani de închisoare, fără a fi necesară solicitarea graţierii. 
Condamnaţii la închisoare pe viaţă au dreptul la o audiere pentru graţiere după 12 ani de executare a pedepsei. La propunerea ministrului justiţiei, Regele poate acorda graţierea, cu o perioadă de probă de 5 ani.

▪ Ministrul justiţiei poate scuti de executarea pedepsei un grup de persoane condamnate pentru comiterea unei infracţiuni. Aceasta se numeşte amnistie. În particular, măsura s-a aplicat în legătură cu unele evenimente politice, ultimul eveniment fiind sfârşitul ocupaţiei germane, în anul 1945.

ESTONIA

Amnistierea

Instituţia amnistierii nu este reglementată de legislaţia naţională. 

Graţierea

▪ Potrivit art.78, paragraf 19 din Constituţie, Preşedintele Republicii are dreptul exclusiv de a dispune eliberarea din închisoare sau de a comuta pedeapsa unor persoane condamnate,  la cererea acestora, făcând uz de dispozitivul graţierii.

În mod tradiţional, graţierea - măsură individuală dispusă de Preşedintele Republicii - este  un privilegiu rezervat şefului statului. 

▪ Înainte de a fi prezentate Preşedintelui Republicii, cererile de graţiere se examinează de Comisia de graţiere (ai cărei membri - reprezentanţi ai Curţii Supreme de Justiţie şi ai Oficiului Procurorului General - sunt desemnaţi de Preşedintele Republicii; tot Preşedintele Republicii este cel care aprobă regulamentul de procedură al Comisiei).

La examinarea cererilor de graţiere, se iau în considerare: eventuale pedepse anterioare, gravitatea infracţiunii comise, durata pedepsei executate, comportamentul deţinutului, situaţia familială, starea de sănătate a acestuia, precum şi alte circumstanţe.

În cazul respingerii unei cereri de graţiere, pentru aceeaşi cauză, o nouă cerere de graţiere poate fi examinată numai după expirarea unui termen de un an de la respingerea cererii anterioare. 

▪ Decizia de aprobare sau respingere a cererii de graţiere nu trebuie motivată.
FINLANDA

Amnistierea 
▪ Amnistierea generală (graţierea colectivă) se poate acorda unui grup de persoane (de exemplu, deţinuţi politici) condamnate pentru comiterea aceluiaşi tip de infracţiune. 

Potrivit art.105, paragraf (2) din Constituţie, amnistierea generală se acordă numai prin lege specială adoptată de Parlament. 

▪ Ultima lege de amnistiere datează din anul 1967, când, cu ocazia aniversării a 50 de ani de la independenţa Finlandei, toţi condamnaţii au beneficiat de o reducere a pedepsei.

Graţierea

▪ Graţierea este reglementată de art.105 din Constituţie.

“Art.105 – Graţierea prezidenţială

În cazuri individuale, Preşedintele Republicii poate acorda, cu avizul Curţii Supreme, graţierea totală sau parţială pentru o pedeapsă sau pentru o altă sancţiune penală impusă de un tribunal.

Amnistia generală trebuie prevăzută prin lege.”

▪ Art.105 conferă Preşedintelui prerogativa acordării graţierii totale/reducerii pedepsei penale într-un caz individual, după epuizarea tuturor căilor de atac. Graţierea se acordă numai pentru sancţiunile penale (nu şi pentru sancţiuni prevăzute de legea civilă, precum plata unor taxe/rate-împrumuturi bancare)).
Preşedintele Republicii ia decizia de graţiere, după consultarea Curţii Supreme, fără a avea obligaţia de a respecta avizul acesteia. 

▪ Cererea de graţiere poate fi depusă de persoana condamnată sau de o altă persoană/organ/autoritate (fără a fi necesar consimţământul persoanei condamnate). Competenţa gestionarii procedurilor legale de graţiere aparţine Ministerului Justiţiei. Ministrul justiţiei prezintă Preşedintelui cererile de graţiere, într-o şedinţă a Guvernului. Ministrul este cel care obţine rapoartele şi avizele necesare, inclusiv punctul de vedere al Curţii Supreme, acesta reprezentând o condiţie obligatorie pentru acordarea graţierii.
▪ Graţierea nu are ca efect radierea infracţiunii din cazierul judiciar al persoanei graţiate.

▪ Graţierile prezidenţiale sunt destul de rare. În perioada 2008-2010, Preşedintele a aprobat 17 din cele aproximativ 160 de cereri de graţiere depuse în fiecare an.

FRANŢA

Amnistierea
▪ Amnistierea – competenţă conferită Parlamentului de art.34 din Constituţie
  - constă în anularea caracterului de infracţiune al anumitor fapte săvârşite în trecut, prin interzicerea urmăririi penale, prin întreruperea execuţiei pedepselor şi prin anularea condamnărilor pronunţate, considerate astfel a nu fi existat niciodată. 

Potrivit art.133-9 din Codul penal, amnistia are ca efect anularea retroactivă a caracterului delictual al faptelor la care se raportează. Poate fi acordată înainte de pronunţarea sentinţei sau după rămânerea definitivă a hotărârii de condamnare. În acest ultim caz, condamnarea este radiată din cazierul judiciar al persoanei care beneficiază de această măsură. 
▪ Deşi nu există reguli stricte în materie, fiecare lege de amnistiere stabilind câmpul şi condiţiile de aplicare, două caracteristici comune, reglementate de Codul penal (art.133-9 şi următoarele) limitează, în mod tradiţional, amnistia:

- în primul rând, amnistia nu poate conduce la restituire; astfel, aceasta nu poate determina rambursarea amenzilor deja achitate/unei indemnizaţii pe perioada privării de libertate;

- în al doilea rând, amnistia nu poate aduce atingere drepturilor terţilor; astfel, aceasta nu poate constitui un obstacol la acţiunile civile de despăgubire.

“Art.133-9

Amnistia anulează condamnările pronunţate. Amnistia antrenează, fără a putea determina restituirea unor sume, scutirea de toate pedepsele. Amnistia îl repune pe autorul sau complicele la infracţiune în beneficiul suspendării care i-ar fi putut fi acordat la o condamnare anterioară.”

▪ Amnistia face obiectul legilor votate de Parlament, fie în mod punctual (de cele mai multe ori în scopul calmării situaţiei după desfăşurarea unor evenimente politice, manifestaţii/realizării condiţiilor de reconciliere naţională), fie, într-o manieră tradiţională, după alegerile prezidenţiale.

▪ În practică, există trei tipuri de amnistie
:

- amnistia de drept, acordată fie în baza circumstanţelor prezentate de comisia pentru  infracţiuni (în general cu ocazia conflictelor de muncă), fie în funcţie de durata sancţiunii (de exemplu, amnistia pedepselor la închisoare mai mici de 6 luni cu suspendare) sau a naturii pedepsei (amnistia contravenţiilor de poliţie);

- amnistia ca măsura individuală (prin trimiterea de către lege, la un decret individual al Preşedintelui Republicii). Amnistia ca măsură individuală constituie o prerogativă a Preşedintelui Republicii. De aproximativ 50 de ani, legile de amnistie votate după alegerile prezidenţiale (cunoscute sub denumirea de “legi de amnistie prezidenţială”) deleagă Preşedintelui Republicii competenţa de a acorda o amnistie pentru anumite categorii de persoane;
- amnistia sancţiunilor disciplinare sau profesionale.

▪ Câmpul de aplicare a măsurii nu este limitat a priori de către Codul penal, ci este definit de fiecare lege de amnistiere, care precizează expres infracţiunile şi/sau sancţiunile amnistiabile. 
Din anul 1966, legile de amnistiere stipulează şi excepţiile (motivate de gravitatea sau de caracterul simbolic al infracţiunii). Dacă Legea de amnistiere din 1959 nu prevedea nici o excepţie, următoarele legi de amnistiere au prevăzut mai multe excepţii: în 1966, numărul excepţiilor era de 4, în 1995 de 28 şi de 49, în anul 2002. Articolul 14 din Legea nr.2002-1062 din 6 august 2002 privind amnistia
 a exclus de la beneficiul amnistiei actele de terorism, discriminările, actele de violenţă comise asupra tinerilor sub 15 ani, traficul de stupefiante, hărţuirea sexuală şi hărţuirea morală, proxenetismul, crimele de război, crimele împotriva umanităţii etc. 
▪ În perioada 1958-2013, au fost votate 16 legi de amnistie (prezidenţiale sau determinate de producerea anumitor evenimente).

Lista legilor votate de la începutul celei de-a V-a Republici
	Lege
	Tipul amnistiei/Evenimente care au
motivat amnistia



	Legea din 31 iulie 1959
	Amnistie prezidenţială

	Legea din 23 decembrie 1964
	Evenimentele din Algeria

	Legea din 17 iunie 1966
	Infracţiuni împotriva siguranţei statului şi infracţiuni legate de evenimentele din Algeria

	Legea din 18 iunie 1966
	Amnistie prezidenţială

	Legea din 23 mai 1968
	Evenimente petrecute în universităţi în perioada februarie-mai 1968

	Legea din 31 iulie 1968
	Evenimentele din Algeria şi infracţiuni comise în timpul ocupaţiei naziste

	Legea din 30 iunie 1969
	Contravenţiile de poliţie şi delictele sancţionate prin amendă, comise înainte de data de 20 iunie 1969

	Legea din 21 decembrie 1972
	Manifestaţiile agricultorilor, meşteşugarilor şi comercianţilor; conflicte de muncă

	Legea din 16 iulie 1974
	Amnistie prezidenţială

	Legea din 4 august 1981
	Amnistie prezidenţială

	Legea din 31 decembrie 1985
	Evenimentele din Noua Caledonie

	Legea din 20 iulie 1988
	Amnistie prezidenţială

	Legea din 10 iulie 1989
	Evenimentele din Guadeloupa, Martinica şi Corsica

	Legea din 10 ianuarie 1990
	Evenimentele din Noua Caledonie

	Legea din 3 august 1995
	Amnistie prezidenţială

	Legea din 6 august 2002
	Amnistie prezidenţială


De circa 20 de ani, legile prezidenţiale de amnistiere, al căror principiu a devenit din ce în ce mai contestat, au vizat un număr de infracţiuni tot mai restrâns. Astfel, 50% din condamnările penale au dispărut după amnistierea din 1988, 30% după amnistierea din 1995 şi numai 16% după amnistierea din 2002. Caracterul monarhic de “iertare de pedeapsă” al legilor de amnistiere, intensificarea sentimentului de insecuritate şi înăsprirea legislaţiei penale au creat un context nefavorabil amnistierii. De asemenea, lupta împotriva insecurităţii rutiere a făcut ca amnistierea contravenţiilor şi delictelor rutiere să devină nepopulară (caracterul previzibil al amnistiei putând constitui un factor de incitare la comportamente inacceptabile în materie rutieră). În sfârşit, reducerea de la 7 la 5 ani a duratei mandatului prezidenţial a ridicat semne de întrebare în ce priveşte oportunitatea continuării adoptării de legi de amnistiere după fiecare alegere prezidenţială. De aceea, în 2007 şi apoi în 2012, principalii candidaţi la alegerile prezidenţiale au anunţat că, după învestitură, nu vor susţine o lege de amnistiere.

▪ În prezent, la Adunarea Naţională se află în procedură legislativă propunerea referitoare la amnistia faptelor comise în cadrul mişcărilor sociale şi al activităţilor sindicale şi revendicative.

Propunerea legislativă a fost adoptată de Senat la data de 27 februarie 2013.

La Adunarea Naţională, în Raportul nr.990/24 aprilie 2013 al Comisiei pentru legile constituţionale, pentru legislaţie şi administraţia generală a Republicii privind propunerea legislativă (nr.760), adoptată de Senat, referitoare la amnistia faptelor comise în cadrul mişcărilor sociale şi ale activităţilor sindicale şi revendicative
, se arată următoarele: 

- În ce priveşte câmpul de aplicare a legii: se prevede o amnistie penală pentru anumite infracţiuni şi o amnistie disciplinară pentru abaterile disciplinare comise de salariaţi, agenţi publici sau studenţi.

Amnistia penală se acordă de drept pentru contravenţiile şi delictele împotriva bunurilor, pentru delictul de defăimare şi delictul de proferare de ameninţări (cu excepţia cazului în care a fost îndreptat împotriva unei persoane reprezentând autoritatea publică), dacă sunt îndeplinite următoarele condiţii:
- faptele să fi fost comise în perioada cuprinsă între 1 ianuarie 2007 şi 1 februarie 2013;

- faptele să fie pasibile de pedeapsa închisorii cu o durată de maximum 5 ani;

- faptele să fi fost comise fie în cadrul conflictelor de muncă, al activităţilor sindicale şi revendicative ale salariaţilor sau agenţilor publici, fie în cadrul mişcărilor colective revendicative, asociative sau sindicale referitoare la probleme de locuinţă.

Sunt excluse de la beneficiul măsurii de clemenţă faptele care au condus la pagube voluntare având drept consecinţă împiedicarea bunei desfăşurări a activităţilor ştiinţifice sau de cercetare.
- Efectele amnistiei penale sunt cele prevăzute de articolele 133-9 şi 133-11 din Codul penal: anularea condamnărilor pronunţate sau, dacă infracţiunea nu a fost încă judecată, stingerea acţiunii publice; interdicţia pentru o persoană care, în exercitarea funcţiilor, ia cunoştinţă de o infracţiune amnistiată, de a menţiona existenţa acesteia.

În conformitate cu art.133-10 din Codul penal (potrivit căruia amnistia nu aduce atingere drepturilor terţilor), victimele acestor fapte îşi păstrează dreptul la despăgubire, jurisdicţia competentă să se pronunţe, după amnistiere, asupra intereselor civile, fiind jurisdicţia penală sesizată.

Amnistierea determină ştergerea amprentelor genetice înregistrate în Fişierul naţional automatizat al amprentelor genetice şi informaţiilor păstrate în fişierele poliţiei judiciare.
Amnistia disciplinară este o măsură clasică în legile de amnistiere. Prin decizia nr.88-244DC din 20 iulie 1988, Consiliul Constituţional a validat posibilitatea legiuitorului de a amnistia nu numai pedepsele penale, ci şi sancţiunile disciplinare.
Sunt amnistiate abaterile disciplinare comise de salariaţi, agenţi publici, studenţi şi elevi, în condiţiile prevăzute pentru faptele penale amnistiabile menţionate mai sus.

Propunerea legislativă conţine o dispoziţie care prevede dreptul la reintegrare al salariaţilor şi agenţilor publici concediaţi, precum şi al studenţilor şi elevilor exmatriculaţi dacă sunt amnistiate faptele care au motivat concedierea sau exmatricularea; sunt excluse faptele de violenţă.

Graţierea

Prevăzută de art.17 din Constituţie potrivit căruia “Preşedintele Republicii are dreptul de a acorda graţierea individuală”, graţierea antrenează scutirea de executarea totală/parţială a unei pedepse sau comutarea pedepsei într-o pedeapsă mai uşoară. Graţierea este o prerogativă personală a şefului statului. Se aplică numai unei condamnări definitive şi executorii, pe care nu o anulează, pedeapsa continuând să figureze în cazierul judiciar, purtând menţiunea măsurii de graţiere acordate.

Graţierea poate fi solicitată de persoana condamnată, de unul din apropiaţii acesteia, de avocatul său, de o asociaţie sau de procurorul Republicii. Recursurile intră în competenţa Biroului de graţieri din cadrul Ministerului de Justiţie. În cazul unui aviz favorabil, proiectul decretului de graţiere este trimis la Preşedinţia Republicii, care are posibilitatea de a nu-i da curs.
Decretul de graţiere, care trebuie contrasemnat de Primul-ministru şi de ministrul justiţiei, nu se publică în Jurnalul Oficial şi nu este supus nici unui control jurisdicţional.

Graţierea prezidenţială este din ce în ce mai puţin utilizată de şefii de stat. În anul 2009, Nicolas Sarkozy a scutit de pedeapsă un număr de 30 de deţinuţi care au avut, în închisoare, un comportament meritoriu. François Hollande a făcut uz de graţiere o singură dată şi atunci parţial ; în anul 2014, a aprobat eliberarea condiţionată a celui mai vechi deţinut din Franţa, fără însă a-i anula pedeapsa. La sfârşitul lunii ianuarie 2016, Preşedintele F. Hollande a graţiat o persoană condamnată la 10 ani de închisoare.
GERMANIA
Amnistierea
▪ Legile federale de amnistiere se aplică autorilor anumitor infracţiuni comise anterior unei date legal stabilite şi pot avea unul din următoarele efecte:
- scutirea de executare sau micşorarea pedepselor deja pronunţate, dar neexecutate; în general, dacă infracţiunea a fost comisă în circumstanţe agravante, scutirea de executarea pedepsei este exclusă;

- scutirea parţială de pedepsele aflate în curs de executare;

- întreruperea procedurilor penale în curs de desfăşurare;

- neînceperea urmăririi penale pentru procedurile care nu au fost puse în mişcare.

▪ Câmpul de aplicare al legii nu este limitat a priori, fiind definit de fiecare lege de amnistie în parte; legea poate prevedea excluderea de la beneficiul amnistiei a anumitor infracţiuni: omucidere, atingeri aduse securităţii statului etc.

▪ De la crearea Republicii Federale Germania, Parlamentul federal a adoptat 4 legi de amnistie (nu sunt incluse legile de amnistie fiscală).

Primele două legi, adoptate în 1949 şi 1954, sunt legate de evenimente care au avut loc în timpul celui de-al doilea război mondial. Următoarele două, datând din 1968 şi 1970, au fost votate ca urmare a reformelor din domeniul dreptului penal, având ca scop beneficierea retroactivă, de către anumite persoane, de noile dispoziţii legale. Legea din 1968 se aplica autorilor anumitor infracţiuni comise împotriva statului şi a liniştii publice, iar legea din 1970, pe lângă acordarea amnistiei pentru anumite fapte, a avut în vedere modificarea conţinutului dreptului la manifestaţii
.

Graţierea

▪ Potrivit art.60.2 din Legea fundamentală
, dreptul de graţiere (individuală) se exercită de Preşedintele federal; Codul de procedură penală (art.452) limitează această prerogativă prezidenţială numai la cazurile în care persoana în cauză a fost judecată în primă instanţă de un organ jurisdicţional federal (cazuri care, în esenţă, reprezintă atingerile cele mai grave aduse siguranţei statului: terorism, spionaj etc.).
În celelalte cazuri, dreptul de graţiere este exercitat de autorităţile de land.

Codul de procedură penală
“Art.452 – Competenţa de graţiere

Competenţa de graţiere se încredinţează Federaţiei în cazurile judecate de organele jurisdicţionale federale în primă instanţă; în toate celelalte cazuri, aceasta se încredinţează landurilor.”

În aplicarea dispoziţiilor constituţionale privind deciziile Preşedintelui federal, decretul prezidenţial de graţiere trebuie contrasemnat de ministrul justiţiei. Curtea Constituţională Federală a statuat că decretele de graţiere nu pot fi supuse controlului judiciar. 
Ca regulă generală, cu anumite excepţii (reprezentate de cazuri foarte importante) exercitarea dreptului de graţiere este delegată ministrului de justiţie. În practică, recursurile de graţiere sunt examinate de un serviciu specializat care, cel mai adesea, funcţionează pe lângă organul administrativ care răspunde de aplicarea pedepselor.

În ce priveşte dreptul de graţiere al landurilor, Constituţiile de land încredinţează acest drept Executivului de land (în Berlin, Bremen, Hambourg şi Sarre) şi şefului Executivului de land (în celelalte landuri).

Deşi nici un text legal nu prevede măsuri colective de graţiere, Parlamentul federal a adoptat mai multe legi cunoscute sub denumirea de” legi privind scutirea de pedeapsă”.

▪ Graţierea nu modifică condamnarea, care rămâne neschimbată. În schimb, aceasta poate anula pedeapsa, poate comuta pedeapsa într-una mai uşoară sau o poate reduce. Graţierea se poate aplica pedepsei principale şi/sau pedepsei complementare.
▪ Graţierea este întotdeauna o măsură individuală. În principiu, graţierea se acordă numai după epuizarea tuturor căilor legale de atac.

▪ Aspecte privind practica graţierilor. Cererile de graţiere adresate Preşedintelui federal au caracter excepţional, ca urmare a limitării cazurilor care intră în competenţa acestuia.
 
În cadrul landurilor, se acordă numeroase graţieri (reduse) cu ocazia sărbătorilor de iarnă (cu excepţia landurilor Bavaria şi Saxonia). În acest fel, condamnaţii care ar trebui eliberaţi în perioada cuprinsă între 1 decembrie şi 8 ianuarie pot beneficia de eliberarea anticipată înainte de Crăciun. 
Scutirea de pedeapsă cu 2-3 săptămâni (în medie) este subordonată anumitor condiţii, a căror îndeplinire este verificată cu atenţie de serviciul pentru graţieri  (durata mică a pedepsei cu închisoarea – sub 2 ani sau un an în cazul unei infracţiuni sexuale; conduita bună în timpul detenţiei; casă şi mijloace de subzistenţă asigurate după ieşirea din închisoare etc.). 

GRECIA

Amnistierea 

Potrivit Constituţiei (art.47, paragraf 3), amnistia poate opera numai pentru infracţiuni politice, fiind reglementată prin lege adoptată cu o majoritate de 3/5 din numărul total al parlamentarilor.

Deţinuţii care au săvârşit infracţiuni comune nu pot fi amnistiaţi (Constituţie, art.47, paragraf 4).

Graţierea

Prerogativa graţierii aparţine Preşedintelui Republicii care, la recomandarea ministrului justiţiei şi după consultarea unui consiliu format în majoritate din judecători, poate graţia, comuta sau reduce pedepsele pronunţate de tribunale şi  anula orice consecinţe legale ale hotărârilor judecătoreşti pronunţate şi puse în executare (Constituţie, art.47, paragraf 1).
Preşedintele Republicii poate graţia un ministru condamnat numai cu încuviinţarea Parlamentului.

Constituţie
“Art. 47

1. La recomandarea ministrului justiţiei şi după consultarea unui consiliu format în majoritate din judecători, Preşedintele Republicii are dreptul de a graţia, comuta sau reduce pedepsele pronunţate de tribunale şi de a revoca orice consecinţe legale ale hotărârilor pronunţate şi puse în aplicare.

2. Cu consimţământul Parlamentului, Preşedintele are dreptul de a graţia un ministru condamnat în conformitate cu art.86.

3. Amnistierea poate fi acordată numai pentru infracţiuni politice, prin lege adoptată de plenul Parlamentului cu o majoritate de 3/5 din numărul total al parlamentarilor. 

4. Nu se acordă amnistiere pentru infracţiunile comune, nici chiar prin lege.” 

IRLANDA

Amnistierea

▪ În legislaţia irlandeză, termenul de amnistie se referă la iertarea anumitor infracţiuni care sunt prevăzute într-o lege adoptată de Parlament. 
De regulă, amnistierea operează în materia infracţiunilor fiscale. 
▪ Legea din 2013 privind forţele armate (referitoare la amnistiere şi imunitate pentru militarii care au luptat în cel de-al doilea război mondial)
 acordă amnistierea şi, după caz, imunitatea faţă de urmărirea penală, membrilor forţelor armate care s-au alăturat aliaţilor în timpul celui de-al doilea război mondial şi care, ulterior, au fost găsiţi vinovaţi de tribunalul militar, au fost/sunt urmăriţi penal pentru dezertare/absenţă nemotivată sau au fost excluşi din forţele armate în baza prevederilor Ordinului din 1945 privind puterile de urgenţă.

Graţierea

▪ Dreptul de a graţia şi de a comuta/reduce o pedeapsă pronunţată de un tribunal penal sunt încredinţate Preşedintelui Republicii (Constituţie, art.13.6)
.
▪ Legea poate conferi acest drept/competenţă altor autorităţi: Guvernului care, la rândul lui, le poate delega ministrului justiţiei (Legea din 1951 privind justiţia penală, art.23)
. 

Constituţie

„Art.13
(...)

6. Preşedintele are dreptul de a graţia şi competenţa de a comuta sau reduce pedeapsa pronunţată de orice tribunal cu jurisdicţie penală; legea poate conferi şi altor autorităţi competenţa de a comuta sau reduce o astfel de pedeapsă.“

▪ Potrivit art.7 din Legea din 1993 privind procedura penală
, o persoană condamnată poate depune la Ministerul Justiţiei o cerere de graţiere, dacă au apărut noi dovezi care demonstrează existenţa unei erori judiciare (urmând ca Guvernul să recomande Preşedintelui acordarea graţierii). De-a lungul anilor, numai 3 decrete prezidenţiale de graţiere au fost acordate pentru repararea erorilor judiciare.

ITALIA

▪ După revizuirea constituţională din martie 1992, competenţa adoptării măsurilor de clemenţă/graţiere colectivă şi de amnistiere nu mai aparţine Preşedintelui Republicii, ci Parlamentului, care adoptă textul legal în cauză cu o majoritate de 2/3. (Constituţie, art.79) 

Graţierea individuală a rămas o prerogativă a Preşedintelui Republicii, consacrată de art.87 din Constituţie (“Preşedintele poate acorda graţierea şi poate comuta pedepse.”)
Constituţie

 “Art.79

Amnistierea şi clemenţa pot fi acordate prin lege adoptată de ambele Camere ale Parlamentului, cu o majoritate de 2/3, pentru fiecare articol adoptat la  votul final.

Legea trebuie să stabilească termenul de aplicare a amnistiei sau graţierii.

Amnistierea şi clemenţa astfel prevăzute nu pot fi acordate în cazul unei infracţiuni comise după depunerea unui astfel de proiect de lege.”

Amnistierea (parlamentară)

▪ Prevăzută de Constituţie şi reglementată de art.151 din Codul penal, amnistierea anulează caracterul delictual al anumitor fapte. Amnistia stinge acţiunea publică, statul renunţând la urmărirea autorilor infracţiunilor care intră în câmpul de aplicare a măsurii.

Potrivit Codului penal, amnistia poate fi acordată şi unei persoane deja condamnate.

Acordarea amnistiei poate fi subordonată respectării anumitor condiţii sau obligaţii (de exemplu, obligaţia de a despăgubi victimele).

▪ Câmpul de aplicare al acestei măsuri este limitat atât de normele generale de reglementare a amnistierii, cât şi de fiecare lege de amnistiere în parte.
Codul penal exclude din câmpul de aplicare a amnistierii pe autorii infracţiunilor comise după depunerea proiectului de lege privind amnistia, precum şi pe recidivişti.

Fiecare lege de amnistiere îi defineşte expres pe beneficiarii măsurii, identificaţi prin pedepsele maxime aplicate.

▪ De la intrarea în vigoare a Legii constituţionale din 6 martie 1992 privind revizuirea articolului 79 din Constituţie, amnistia rezultă din votul unei legi. Legile de amnistie trebuie adoptate cu majoritatea de 2/3 de fiecare din cele două Camere legislative (înainte de această dată, Preşedintele Republicii acorda amnistia, după aprobarea de către Parlament.)

▪ Din anul 1975, când a avut loc reforma penitenciarelor, au fost adoptate 4 legi de amnistiere: în 1978, 1981, 1986 şi 1990. Ultima amnistie, cea din 1990, s-a acordat prin hotărâre a Preşedintelui Republicii. De această amnistie au beneficiat aproximativ 2000 de persoane condamnate la pedeapsa închisorii de peste 4 ani. De la revizuirea constituţională din martie 1992, Parlamentul nu a mai votat nici o lege de amnistiere. 

Clemenţa (graţierea) colectivă de origine parlamentară

▪ Spre deosebire de amnistie, clemenţa colectivă (scutirea de pedeapsă) nu şterge condamnarea.  Reglementată de art.174 din Codul penal, aceasta antrenează numai anularea sau reducerea pedepsei principale. Clemenţa colectivă nu are efect asupra pedepselor complementare – cu excepţia cazului în care Parlamentul decide altfel – şi nici asupra altor consecinţe ale condamnării (îndeosebi înscrierea în cazierul judiciar).

▪ Ca şi amnistia, clemenţa colectivă este o măsură generală şi priveşte toate persoanele aflate într-o anumită situaţie. Recidiviştii nu pot beneficia de această măsură de clemenţă.

▪ Ca şi amnistia, scutirea de pedeapsă rezultă dintr-o lege adoptată de fiecare din cele două Camere legislative, cu un vot majoritar de 2/3.
▪ De la revizuirea constituţională din 1992, Parlamentul a folosit o singură dată posibilitatea de a acorda o clemenţă colectivă, adoptând Legea din 31 iulie 2006 privind scutirea de pedeapsă.

De această lege au beneficiat autorii infracţiunilor comise înainte de data de 2 mai 2006. Legea a prevăzut reducerea cu 3 ani a pedepselor privative de libertate şi o diminuare cu 10.000 € a sumei amenzilor penale aplicate. 
Legea a exclus din câmpul de aplicare al măsurii anumite infracţiuni : actele de terorism, prostituţia minorilor, violenţele sexuale, producerea, traficarea şi deţinerea de stupefiante etc. 
Suplimentar, legea a prevăzut anularea măsurii de clemenţă dacă, în următorii 5 ani, beneficiarul acesteia comitea o infracţiune pedepsită cu închisoarea de până la 2 ani.

De această măsură au beneficiat 17.000 de persoane, adoptarea legii fiind motivată de necesitatea reducerii numărului de deţinuţi din penitenciare.

▪ Răspunsul Parlamentului la solicitarea din 8 octombrie 2013 adresată de Preşedintele Giorgio Napolitano referitoare la necesitatea degajării închisorilor supraaglomerate prin adoptarea de reglementări privind amnistierea unor infracţiuni minore, a constat în adoptarea Legii ordinare nr.69/27.05.2015 (intrată în vigoare la 14 iunie 2015) – Dispoziţii în materia infracţiunilor în domeniul administraţiei publice, al organizaţiilor de tip mafiot şi al falsului în contabilitate.
 
Legea prevede creşterea cuantumului de reducere a pedepsei de la 1/3 la 2/3 dacă autorii unor infracţiuni expres prevăzute
 colaborează strâns cu autorităţile judiciare (art.1). 
În acest sens, la art.323-bis din Codul penal, s-a adăugat un nou alineat potrivit căruia autorii infracţiunilor menţionate, care cooperează în mod eficient pentru a se evita perpetuarea consecinţelor activităţii infracţionale,  pentru a furniza probe şi pentru a identifica alte persoane responsabile (de comiterea infracţiunii),  beneficiază de reducerea cu 2/3 a pedepsei (în loc de 1/3).  

Actul normativ vizează trei zone politico-penale :

- descurajarea comiterii de infracţiuni de corupţie prin înăsprirea sancţiunilor (de exemplu, durata maximă a pedepsei cu închisoare pentru delapidare a crescut cu şase luni ; pentru infracţiunea de corupţie în exercitarea funcţiei, durata maximă a pedepsei închisorii a crescut cu un an; pentru infracţiunea de corupţie prin executarea unui act contrar îndatoririlor oficiale, durata minimă/maximă a pedepsei închisorii a crescut cu doi ani); 

- recuperarea coercitivă, de la agenţii publici, a beneficiilor pecuniare ilicite ; 

- stimularea persoanelor acuzate de acte de corupţie de a colabora cu autorităţile judiciare.
Articolul 2 al legii prevede subordonarea suspendării condiţionate a pedepsei de plata unei sume echivalente cu profitul obţinut din infracţiune  sau cu valoarea sumei primite în mod abuziv de către un funcționar public/un angajat al unui serviciu public, cu titlu de reparaţie pecuniară pentru administraţia vătămată de conduita oficialului public sau a angajatului unui serviciu public. 

Articolul 3 (care modifică art.317 din Codul penal) reglementează infracţiunea de şantaj, pedeapsa aplicabilă autorului acestei infracţiuni fiind închisoare de la 6 la 12 ani.

Art.322-patru - nou introdus în Codul penal prin art.4 al legii menţionate -  reglementează o posibilitate eficientă de stabilire a compensaţiei financiare. Astfel, potrivit noului articol, hotărârea de condamnare în cazul infracţiunilor prevăzute la art. 314, 317, 318, 319, 319-terţ, 319-patru, 320 și 322 din Codul penal
 conţine întotdeauna obligaţia rambursării unei sume egale cu suma primită în mod abuziv de funcţionarul public/angajatul unui serviciu public, cu titlu de compensaţie financiară acordată administraţiei publice din care face parte persoana în cauză.

Art.6 din lege – cu un efect disuativ mai mare - adaugă un nou alineat la art.444 din Codul de procedură penală. Astfel, în cadrul procedurilor penale aplicabile infracţiunilor prevăzute la articolele 314, 317, 318, 319, 319-ter, 319-quater și 322-bis din Codul penal
, admisibilitatea cererii menţionate la paragraful 1) este subordonată restituirii integrale a sumei/profitului obţinut din infracţiune, fără a se aduce atingere dreptului la daune-interese. 

O deosebită importanţă o are modificarea art.129, par.3 din Codul de procedură penală care instituie obligaţia Ministerului Public de a-l informa pe preşedintele Autorităţii naţionale anticorupţie în cazul punerii în mişcare a acţiunii penale pentru comiterea infracţiunilor prevăzute la art. 317, 318, 319, 319-bis, 319-ter, 319-quater, 320, 321, 322, 322-bis, 346-bis, 353 și 353-bis din Codul penal.

*

Amnistierea şi clemenţa colectivă sunt măsuri controversate care provoacă dezbateri aprinse atât în cadrul Parlamentului, cât şi al societăţii civile. Ultima lege de amnistie a fost adoptată în 1990, în timp ce ultima măsură de clemenţă colectivă a fost aprobată în anul 2006 (fiind excluse infracţiunile grave). Ca o consecinţă a măsurii de clemenţă colectivă, în perioada 2006-2011, au fost eliberaţi din închisoare aproximativ 28.000 de deţinuţi. În aceiaşi perioadă, însă, circa 12.500  din cei eliberaţi s-au reîntors la închisoare. Acest lucru trebuie luat în considerare în timpul viitoarelor dezbateri referitoare la necesitatea şi utilitatea amnistiei şi al clemenţei colective, ca mijloace de combatere a supraaglomerării în închisoare.

Graţierea prezidenţială

▪ Prevăzută de art.87 din Constituţie, graţierea (anularea sau reducerea pedepsei) se aplică pedepsei principale. Graţierea nu produce efecte asupra hotărârii de condamnare şi, în principiu, lasă să subziste celelalte consecinţe, îndeosebi pedepsele complementare. Totuşi, decretul de graţiere poate să prevadă şi suprimarea acestora.

▪ Graţierea este o măsură individuală, care se poate acorda la cererea deţinutului, a unei rude a acestuia, a avocatului sau a ministrului justiţiei. Câmpul său de aplicare nu este limitat a priori.

▪ Graţierea se acordă prin decret al Preşedintelui Republicii, contrasemnat de ministrul justiţiei. Dreptul de graţiere este o prerogativă personală a Preşedintelui Republicii, asupra căreia ministrul justiţiei nu poate exercita nici un control. 

▪ Preşedinţii Republicii şi-au exercitat dreptul de a graţia într-o măsură din ce în ce mai mică. Astfel:

- în perioada 29 decembrie 1964 - 29 decembrie 1971, Giuseppe Saragat a semnat  8.282 decrete de graţiere;

- în perioada 29 decembrie 1971 – 15 iunie 1978, Giovanni Leone a semnat 7.261 decrete de graţiere;

- în perioada 9 iulie 1978 – 29 iunie 1985, Alessandro Pertini a semnat 2.805 decrete de graţiere;

- în perioada 3 iulie 1985 – 28 aprilie 1992, Francesco Cossiga a semnat 1.241 decrete de graţiere;

- în perioada 28 mai 1992 – 15 mai 1999, Oscar Luigi Scalfaro a semnat 303 decrete de graţiere. 

Sub preşedinţia lui Carlo Azeglio Ciampi (din 18 mai 1999 – 15 mai 2006) şi a lui Giorgio Napolitano (din 15 mai 2006), se observă aceeaşi tendinţă de scădere a numărului de graţieri acordate: 2000 – 9; 2001 – 11; 2002 – 6; 2003 – 9; 2004 – 10; 2005 – 23; 2006 – 17.

LETONIA

Amnistierea

Amnistia se acordă prin lege adoptată de Parlament (Constituţie, art.45, ultimul alineat)
.

Din 1991, au fost adoptate legi de amnistiere generală în anii 1992, 1994 şi 1997.
 

Graţierea

▪ Potrivit art.45 din Constituţie, Preşedintele Republicii are dreptul de a graţia persoane condamnate prin hotărâre judecătorească definitivă.  

Conţinutul şi procedurile de exercitare a acestui drept sunt reglementate de Legea privind graţierea.

Constituţie

“Art. 45

Preşedintele are dreptul a graţia persoane condamnate penal prin hotărâre judecătorească definitivă. Măsura în care şi procedurile de exercitare a acestui drept se stabilesc prin lege specială. 

Parlamentul acordă amnistierea.”

▪ Prevederi din Legea privind graţierea

- Preşedintele poate acorda graţierea şi din proprie iniţiativă (art.4).

- Cererea de graţiere poate fi depusă de condamnat, de rudele acestuia (părinţi, soţ/soţie, copii), de reprezentanţii săi legali.

Cererea de graţiere poate fi depusă numai după rămânerea definitivă a hotărârii de condamnare, cu excepţia cazurilor în care persoana a fost condamnată la închisoare pentru comiterea unei infracţiuni grave sau foarte grave. În cazul comiterii unei infracţiuni grave, cererea de graţiere se poate depune după executarea a cel puţin jumătate din cuantumul pedepsei. În cazul în care condamnatul a săvârşit o infracţiune foarte gravă, cererea de graţiere se poate depune după executarea a 2/3 din pedeapsă, iar dacă pedeapsa a fost închisoarea pe viaţă, după executarea a cel puţin 20 de ani de închisoare.

- În cazul respingerii unei cereri de graţiere, o nouă cerere poate fi depusă numai după expirarea unui termen de 6 luni de la data adoptării deciziei de respingere a graţierii.

Persoana condamnată pentru comiterea unei infracţiuni grave/deosebit de grave poate depune o nouă cerere de graţiere după expirarea unui termen de un an de la respingerea cererii de graţiere, dacă nu au apărut circumstanţe speciale (boală gravă, persoana în cauză devine singurul tutore legal al unui copil sau alte circumstanţe).

▪ Pe durata celor două mandate (1999-2007), Vaira Vīķe-Freiberga, Preşedintele Republicii,  a aprobat 204 de cereri de graţiere, din cele 979 adresate.

În mandatul său (2007-2011), Preşedintele Valdis Zatlers a aprobat 122 cereri de graţiere, dintr-un număr de 1.241 cereri adresate.

În perioada 2011-2015, Preşedintele Andris Bērziņš a aprobat 79 de cereri de graţiere, din cele 1.538 adresate.


Până la data de 24.05.2016, Raimonds Vejonis, actualul Preşedinte, a aprobat 8 din cele 162 de cereri de graţiere adresate.
LITUANIA

Amnistierea

▪ Competenţa exclusivă a adoptării legilor de amnistiere aparţine Parlamentului (Constituţie, art.67.19) 
.

Potrivit art.78 din Codul penal
, persoana care comite o infracţiune penală poate fi scutită, integral sau parţial, de executarea sentinţei, printr-o lege de amnistiere adoptată de Parlament. Motivele, condiţiile şi procedura sunt prevăzute în legea de amnistiere. 
Fiecare lege de amnistiere conţine dispoziţii detaliate referitoare la tipul amnistiei (totală sau parţială), precum şi la categoria/categoriile de persoane condamnate la pedeapsa închisorii care îndeplinesc condiţiile legale pentru a fi amnistiate (tipul infracţiunii comise, durata pedepsei, vârsta şi de starea de sănătate a deţinutului în cauză).
De asemenea, fiecare lege de amnistiere conţine o listă standard a infracţiunilor excluse de la această măsură de clemenţă (precum genocidul, crimele împotriva umanităţii, infracţiunile internaţionale şi alte infracţiuni grave) şi o listă specială a infracţiunilor pentru care nu se acordă amnistierea prin legea adoptată. 

▪ În perioada 1990-2002, cu diverse ocazii, Parlamentul a adoptat 7 legi de amnistiere. Printre acestea, Legea din 7.11.2002 privind amnistia (adoptată cu ocazia aniversării a 10 ani de la adoptarea Constituţiei Republicii Lituania), Legea din 11.04.2000 cu privire la amnistie şi Legea din 22.12.1998 cu privire la amnistia parţială. 

Graţierea
▪ Preşedintele are dreptul exclusiv de a semna decrete de graţiere individuală pentru persoane condamnate prin hotărâre definitivă. (Constituţie, art.84.23) 
Potrivit art.79 din Codul penal, o persoană condamnată poate fi scutită, total sau parţial, de executarea pedepsei, dacă este graţiată de Preşedintele Republicii. Procedura de acordare a graţierii se stabileşte de Preşedintele Republicii.

Strict legal, Preşedintele nu are o listă obligatorie a infracţiunilor pentru care graţierea este interzisă. În exercitarea competenţei de graţiere, Preşedintele acţionează la recomandarea Comisiei pentru graţieri, a cărei opinie nu este obligatorie (pentru acesta). 

Comisia pentru graţieri este formată din Preşedintele Curţii Supreme, ministrul justiţiei, ministrul de interne, Procurorul general al Republicii, un reprezentant al ONG-ului care are ca obiect de activitate sprijinirea deţinuţilor şi 3 reprezentanţi ai Administraţiei prezidenţiale.

▪ Cererile de graţiere trebuie depuse de persoanele condamnate la închisoare prin hotărâre judecătorească definitivă. Legea permite tuturor condamnaţilor (inclusiv celor condamnaţi la închisoare pe viaţă) să recurgă la acest instrument de clemenţă.  Persoanele condamnate la detenţie pe viaţă pot depune o astfel de cerere la expirarea unui termen de 20 de ani de la data începerii executării pedepsei.

Condamnatul căruia i s-a respins o cerere de graţiere poate depune o nouă cerere după expirarea unui termen de 6 luni de la data respingerii primei cereri de graţiere.

▪  Graţierile sunt acordate de Preşedintele Republicii prin decret prezidenţial sau prin aprobarea cererii de graţiere depusă de persoana condamnată.
LUXEMBURG

▪ Potrivit art.38 din Constituţie
, Marele Duce are dreptul de a anula sau de a reduce pedepsele pronunţate de judecători, cu excepţia pedepselor pronunţate împotriva membrilor Guvernului.

Marele Duce poate graţia un membru al Guvernului care a fost condamnat, numai la solicitarea Camerei Deputaţilor (Constituţie, art.83).

▪ Deşi Constituţia recunoaşte suveranului dreptul de a anula pedepsele (cu închisoarea sau cele pecuniare), condamnarea continuă să îşi producă efectele complementare care nu au fost anulate în mod expres (de exemplu, decăderea din anumite drepturi).

▪ Înainte ca suveranul să se pronunţe asupra unei cereri de graţiere, procedura implică participarea comisiei de graţiere (pentru aviz), a poliţiei (pentru efectuarea unei anchete) şi, după caz, a Comisiei de protecţie socială sau a Procurorului statului.

Comisia de graţiere este formată din 7 membri: 4 magistraţi ai ordinului judiciar, un membru al baroului şi 2 membri ai camerelor profesionale. Durata mandatului comisiei este de 1 an.

Comisia de protecţie socială de pe lângă penitenciare poate face propuneri speciale de graţiere pentru deţinuţii care, prin buna conduită şi munca prestată, merită să beneficieze de clemenţă. 

MALTA

Potrivit art.93 din Constituţie, Preşedintele poate amnistia/graţia persoanele condamnate, poate reduce sau anula pedepsele penale, la recomandarea Guvernului sau a ministrului delegat de Guvern în acest scop.

„Art.93

(1) Preşedintele are competenţa de a:

a. acorda graţierea, necondiţionată sau supusă unor condiţii legale, oricărei persoane implicate sau condamnate pentru o infracţiune;

b. acorda oricărei persoane o amânare, pe termen nedeterminat sau pentru o anumită perioadă, în executarea unei sentinţe pronunţată pentru comiterea unei infracţiuni;

c. înlocui o pedeapsă impusă unei persoane care a comis o infracţiune, cu o pedeapsă mai puţin severă sau

d. anula, total sau parţial, sentinţa pronunţată împotriva unei persoane pentru comiterea unei infracţiuni.

(2)

a. În cazul unei persoane condamnate la moarte de un tribunal din Malta, Preşedintele solicită ca un raport scris asupra cazului, elaborat de judecătorul care a judecat procesul sau în cazul curţii marţiale, de preşedintele completului, precum şi orice altă informaţie legată de dosarul cauzei să fie trimise ministrului justiţiei.

b. Ministrul justiţiei trimite acest raport scris şi alte informaţii (dacă există) la Guvern, iar Guvernul va recomanda Preşedintelui să acorde persoanei condamnate graţierea sau amânarea executării pedepsei, potrivit competenţelor care îi sunt conferite de acest articol.”

Amnistierea (prezidenţială)

▪ Amnistierea generală se acordă de Preşedintele Republicii, la recomandarea Primului-ministru/Guvernului, în general, cu ocazia desfăşurării unui eveniment important. 
Astfel, au fost acordate amnistii generale
: 
- în ianuarie 1987 – pentru sărbătorirea modificărilor constituţionale; 
- în mai 1987 – pentru alegerea la guvernare a Partidului Naţional; 
- în mai 1989 – pentru numirea unui nou Preşedinte; 
- în septembrie 1989 – pentru a 25-a aniversare a independenţei ţării; 
- în mai 1990 – cu ocazia vizitei în Malta a Papei Ioan Paul al II-lea; 
- în mai 1992 – pentru a 50 aniversare a acordării, de către Regele George al VI-lea al Marii Britanii, a “Crucii Sfântului George bravului popor al Insulei fortarete Malta”;
- în decembrie 1996 – pentru sărbătorirea alegerii la guvernare a Partidului Muncii; 
- în decembrie 1999 – pentru sărbătorirea intrării în noul mileniu. 
▪ Amnistierea generală are ca efect eliberarea din închisoare sau reducerea pedepsei pentru anumite categorii de condamnaţi. Legea de amnistiere prevede categoriile de infracţiuni care sunt excluse de la beneficiul acestei măsuri de clemenţă.

▪ În iunie 2013, la recomandarea noului Guvern, s-a acordat o amnistie parţială şi condiţionată prin reducerea pedepsei cu 100 zile, pentru a se sărbători victoria Partidului Muncii la alegerile din martie 2013. La 14 noiembrie 2013, numărul deţinuţilor care au beneficiat de amnistie era de 513. Au fost excluşi de la beneficiul acestei măsuri de clemenţă deţinuţii condamnaţi pentru infracţiunile de viol, trafic cu fiinţe umane, pedofilie, acte de cruzime împotriva minorilor sub 12 ani.

Graţierea

▪ Cererea de graţiere, transmisă de persoana condamnată Preşedintelui Republicii, este soluţionată la recomandarea ministrului justiţiei şi a ministrului afacerilor interne, pe baza avizelor emise de tribunal, de procurorul general, de organele de poliţie şi de penitenciar. Pentru infracţiunile penale foarte grave (trafic de droguri, crime multiple), recomandarea finală prezentată Preşedintelui se depune de Cabinetul de Miniştri (şi nu de către ministrul justiţiei).

MAREA BRITANIE
O prerogativă regală nescrisă foarte veche de graţiere  - the Royal Prerogative of Mercy - conferă Suveranului dreptul de a graţia, la recomandarea Guvernului, persoane condamnate pentru comiterea de infracţiuni. 
Graţierea

▪ Graţierea, care nu conduce la ştergerea condamnării, poate avea unul din următoarele 3 efecte:

- suprimarea pedepsei şi a tuturor consecinţelor condamnării (“free pardon”);

- modificarea naturii pedepsei/comutarea pedepsei (“conditional pardon”);

- reducerea duratei pedepsei, fără schimbarea naturii acesteia (“remission pardon”).

▪ Graţierea este o măsură individuală. Exercitarea dreptului de graţiere este limitată la cazurile pentru care s-au epuizat toate recursurile legale şi dacă există noi elemente probatorii care, într-o manieră indiscutabilă, demonstrează absenţa infracţiunii sau nevinovăţia condamnatului.

▪ Graţierea se acordă de către Regină, la recomandarea ministrului de interne (sau a ministrului apărării în dosarele de justiţie militară).

Art.16 din Legea din 1995 privind apelul penal
 prevede posibilitatea ministrului de interne de a se adresa Comisiei de revizuire a cazurilor penale
: 
1) pentru consultare în ce priveşte recomandarea sau nu a graţierii şi 
2) pentru solicitarea dosarelor persoanelor condamnate care pot beneficia de graţierea regală.

▪ Aspecte privind practica graţierilor 
Graţierea se acordă în mod excepţional. Graţierea deplină (“free pardon”) se acordă numai dacă există noi dovezi solide şi convingătoare privind nevinovăţia condamnatului.

Graţierea condiţionată/comutarea pedepsei (“conditional pardon”) a devenit desuetă după abolirea pedepsei cu moartea.

Reducerea duratei pedepsei (“remission pardon”) este de asemenea, foarte rară şi se acordă, în principal, pentru recompensarea unor condamnaţi care au avut o conduită remarcabilă în închisoare (de exemplu, servicii făcute autorităţilor sau intervenţie pentru salvarea vieţii unui prizonier/gardian).

*
În anul 2006, după îndelungi controverse, ministrul apărării a solicitat Parlamentului adoptarea unei legi de graţierea postumă a unui grup format din 306 de soldaţi executaţi cu titlu disciplinar în timpul primului război mondial, apreciind că, în acest caz, recursurile de graţiere individuale ar fi fost “injuste şi inadecvate”, dată fiind starea dosarelor şi dificultatea prezentării de noi dovezi. 
În urma demersurilor, în Legea din 2006 privind forţele armate
, a fost introdus art.359  prin care se reglementează statutul de victime de război al soldaţilor care, în perioada 4 august 1914 – 11 noiembrie 1918, au comis infracţiunile prevăzute la paragraful 3 al acestui articol (depunerea armelor, acte de laşitate, părăsirea fără ordin a postului, dormitul în post, revoltă şi răzvrătire etc.). Prevederile articolului nu afectează nici o condamnare/sentinţă, nu dau naştere nici unui drept sau responsabilităţi şi nu afectează prerogativa graţierii.

OLANDA

Amnistierea 
Constituţia prevede că dreptul de amnistiere se exercită “prin intermediul sau în baza unei legi a Parlamentului” (art.122.2).

Această dispoziţie constituţională nu a fost niciodată pusă în aplicare.

Graţierea
▪ Potrivit art.122.1 din Constituţie, graţierea constituie o prerogativă regală, a cărei exercitare este reglementată prin lege. 

“Art.122

(1) Graţierile se acordă prin decret regal, la recomandarea tribunalului desemnat prin lege a Parlamentului şi potrivit reglementărilor ce urmează a fi stabilite de către sau în baza unei legi a Parlamentului.

(…).”

▪ Graţierea permite scutirea unei persoane de executarea pedepsei la care a fost condamnată; de asemenea, poate semnifica reducerea/modificarea pedepsei. Graţierea se aplică atât pedepsei principale, cât şi pedepselor complementare.

▪ În principiu, graţierea este o măsură individuală, al cărei câmp de aplicare este definit de Legea din 1987 privind graţierea. Cererea de graţiere trebuie să se fondeze pe unul din următoarele două motive:

- existenţa unor elemente care nu au fost luate în considerare/nu au fost suficient examinate şi care, dacă ar fi fost reţinute/cunoscute ar fi condus judecătorul la pronunţarea unui alt verdict;

- inutilitatea evidentă a executării pedepsei (de exemplu, deţinutul este foarte bolnav).

Suplimentar, trebuie îndeplinite şi alte condiţii. Condamnarea trebuie:

- să fie definitivă, iar toate căile de atac să fi fost epuizate;

- să fi fost pronunţată cu cel puţin 3 luni înainte;

- să fi antrenat o pedepsă superioară unui anumit cuantum (de exemplu, amenzile mai mici de 340 € nu pot face obiectul unei cereri de graţiere).

▪ Graţierea se acordă prin decret regal. Totuşi, competenţa suveranului este formală, întrucât, potrivit dispoziţiilor Legii din 1987, cererile de graţiere sunt instrumentate de Biroul pentru graţieri al Ministerului Justiţiei, cu consultarea judecătorului care a pronunţat sentinţa de condamnare. Ca regulă generală, avizul judecătorului este preluat de Ministerul Justiţiei, iar monarhul acordă graţierea la propunerea ministrului justiţiei.

▪ Regina Wilhelmina (1898-1948) a acordat două graţieri colective: cu ocazia aniversării a 25 şi, respectiv, a 50 de ani de domnie.
Regina Juliana a acordat o graţiere colectivă după inundaţiile catastrofale din 1953.

Însă, în anul 2005, la aniversarea a 25 de ani de domnie, regina Beatrix a refuzat să aprobe cererea de graţiere colectivă care i-a fost prezentată.

În fiecare an, Biroul pentru graţieri examinează aproximativ 4000 de cereri de graţiere.

POLONIA

Amnistierea

▪ Amnistierea se acordă prin lege a Parlamentului. Fiecare lege de amnistiere reglementează circumstanţele particulare de acordare a acestei măsuri de clemenţă şi specifică categoriile de infracţiuni pentru care se aplică. 

▪ În timpul perioadei comuniste (1944 -1989), amnistierea reprezenta un instrument de politică penală extrajudiciară, folosit periodic pentru reducerea supraaglomeraţiei severe din închisori (fiind, într-o mai mică măsură, un instrument de “reglementare politică”).

După anul 1989, adoptarea unei legi de amnistiere – ca proiect politic sau ca instrument de politică penală - a devenit o măsură condamnabilă şi nu a fost niciodată luată în considerare.
 

▪ Ultima lege de amnistiere, adoptată la 7 decembrie 1989, a avut ca rezultat eliberarea din închisoare a deţinuţilor politici; recidiviştii au fost excluşi de la beneficiul acestei măsuri. 

Graţierea

▪ Competenţa graţierii aparţine Preşedintelui Republicii (Constituţie, art.139).

Graţierea prezidenţială are caracter individual şi se aplică numai persoanei condamnate căreia i-a fost acordată. Nu beneficiază de graţiere persoanele condamnate de Tribunalul Statului.
“Art.139

Preşedintele Republicii are dreptul de graţiere. Persoanele condamnate de Tribunalul Statului nu beneficiază de dreptul de graţiere.”

▪ Codul de procedură penală prevede două proceduri de graţiere, clasificate în funcţie de persoana/entitatea iniţiatoare:

1. Procedura iniţiată prin depunerea cererii de graţiere 

Cererea de graţiere poate fi depusă de persoana/entitatea prevăzută de lege: condamnatul; persoana autorizată de condamnat să iniţieze căile de atac (avocat); o rudă directă (copii, nepoţi, părinţi, bunici); părinţi/copii adoptivi, afini, soţ/soţie sau partener civil. Fiecare dintre aceştia are un drept independent de depunere a cererii de graţiere. (Codul de procedură penală, art.560, paragraful 1)

Cererea de graţiere depusă de o persoană neautorizată nu este admisă/examinată de către instanţă. (Codul de procedură penală, art.560, paragraful 2) 

Cererea de graţiere se depune la tribunalul de primă instanţă care a pronunţat hotărârea de condamnare. Completul de judecată (care trebuie să fie acelaşi care a pronunţat prima hotărâre) examinează cererea în termen de 2 luni de la primirea acesteia. (Codul de procedură penală, art.561-562)

La examinarea cererii de graţiere, instanţa ia în considerare conduita deţinutului în penitenciar, perioada deja executată din sentinţă, starea de sănătate şi situaţia familială a deţinutului după încarcerarea acestuia, gradul de reparare a pagubelor provocate de infracţiunea săvârşită şi orice alte circumstanţe speciale apărute după pronunţarea sentinţei. (Codul de procedură penală, art.563)

În cazul avizului pozitiv al instanţei, avizul şi dosarul cauzei se trimit Procurorului general. Dacă avizul este negativ, tribunalul nu mai dă curs cererii. Avizele tribunalelor nu sunt aduse la cunoştinţa persoanelor autorizate să solicite graţierea (Codul de procedură penală, art.564)

În cazul unui aviz favorabil, Procurorul general trimite cererea de graţiere Preşedintelui Republicii, împreună cu dosarul cauzei şi propria moţiune. (Codul de procedură penală, art.565)
O nouă cerere de graţiere poate fi depusă după expirarea unui termen de 1 an de la data respingerii cererii de graţiere anterioare. (Codul de procedură penală, art.566)
2. Procedura de graţiere iniţiată ex officio 

Procedura graţierii ex officio poate fi iniţiată de Procurorul general. Acesta poate solicita dosarul cauzei şi avizul tribunalului sau poate prezenta Preşedintelui dosarul condamnatului, fără a solicita avizul tribunalului. Procurorului general i se poate solicita iniţierea procedurii de graţiere ex officio ori de câte ori Preşedintele Republicii decide. (Codul de procedură penală, art.567)

În circumstanţe speciale şi dacă Procurorul general consideră că deţinutul merită graţierea, acesta poate dispune suspendarea executării pedepsei până la încheierea procedurii de graţiere, îndeosebi în cazul în care a mai rămas puţin timp până la executarea completă a pedepsei. (Codul de procedură penală, art.568)

PORTUGALIA

Amnistia şi reducerea pedepsei sunt măsuri colective de clemenţă hotărâte de Parlament. (Constituţie, art.161, litera f)

Având întotdeauna un caracter individual, graţierea constituie o prerogativă a Preşedintelui Republicii. (Constituţie, art.134, litera f) 

Conform procedurii prevăzute de Legea organică din 1976 privind executarea pedepselor, în fiecare an, cu ocazia sărbătorilor de Crăciun, se acordă graţieri.

Amnistierea 

▪ Amnistierea suprimă caracterul infracţional al faptelor comise (anulează  responsabilitatea penală) şi, în cazul unei condamnări deja pronunţate, îl scuteşte pe beneficiar de executarea pedepsei principale, precum şi a pedepselor complementare. Amnistierea nu îl exonerează pe beneficiarul măsurii de răspunderea civilă.

▪ Amnistierea nu este limitată a priori prin lege. Totuşi, în practică, sunt excluşi de la beneficiul acestei măsuri de clemenţă recidiviştii şi autorii infracţiunilor foarte grave comise cu violenţă.  
În mod tradiţional, legile de amnistiere prevăd scutirea de/reducerea pedepselor pentru faptele prevăzute de legea penală; în timp, amnistierea s-a extins şi la fapte sancţionate potrivit normelor de drept public (legea care pedepseşte infracţiunile administrative, măsurile disciplinare pentru administraţia publică, inclusiv pentru funcţionarii publici şi/sau personalul militar şi infracţiunile fiscale). 

▪ Amnistia se acordă prin lege adoptată de Parlament cu majoritate simplă.

▪ Ultima lege de amnistiere a fost Legea nr.29/1999 prin care au fost amnistiaţi autorii unor infracţiuni minore, comise înainte de data de 25 martie 1999 şi sancţionate cu pedeapsa închisorii mai mare de un an.

Au fost excluşi de la beneficiul amnistiei:

- recidiviştii şi autorii infracţiunilor foarte grave comise cu violenţă
; 

- membrii poliţiei, ai forţelor de securitate şi personalul/gardienii din cadrul penitenciarelor care, în exercitarea funcţiilor, au comis infracţiuni de încălcare a drepturilor, libertăţilor şi garanţiilor personale ale cetăţenilor, indiferent de pedeapsa aplicată; 

- autorii infracţiunilor prevăzute de Codul rutier şi de legislaţia privind circulaţia pe drumurile publice care au condus sub influenţa băuturilor alcoolice/drogurilor sau care nu au acordat asistenţă victimelor, indiferent de pedeapsa aplicată.

Alte legi de amnistiere:
- Legea nr.5/1990 din 20 februarie 1990 privind amnistierea unor infracţiuni disciplinare ale angajaţilor şi ofiţerilor din Poliţia securităţii publice;
- Legea nr.23/1991 privind amnistierea mai multor infracţiuni şi alte măsuri de clemenţă; 

- Legea nr.15/1994 privind amnistierea mai multor infracţiuni şi alte măsuri de clemenţă; 

- Legea nr.9/1996 privind amnistierea unor infracţiuni politice comise între 27 iulie 1976 şi 21 iunie 1991; 
Reducerea pedepsei (de origine parlamentară)

▪ Măsura reducerii pedepsei nu este limitată a priori, fiind definită de lege pentru fiecare caz în parte. Ca şi în cazul amnistiei, nu beneficiază de reducerea pedepsei recidiviştii şi autorii infracţiunilor grave comise cu violenţă. 

▪ Reducerea pedepsei se acordă prin lege adoptată de Parlament cu majoritate simplă.

▪ Legea nr.29/1999 a prevăzut reducerea pedepselor pentru autorii unor infracţiuni minore care nu au beneficiat de măsura amnistiei.  

Potrivit acestei legi, pedepsele pentru infracţiunile comise până la 25 martie 1999 erau reduse după cum urmează:

- cu 1 an, pentru toate pedepsele cu închisoarea sau

- cu 1/6 din durata pedepsei pentru pedepsele de până la 8 ani sau

- cu 1/8 din durata pedepsei sau 1 an şi 6 luni pentru pedepsele de peste 8 ani cu luarea în considerare a celei mai favorabile situaţii pentru fiecare condamnat în parte.

De asemenea, s-a acordat o reducere a pedepsei pentru infracţiunile comise până la data de 25 martie 1999, altele decât infracţiunile economice, fiscale, vamale, de mediu şi ale muncii:

- infracţiunile sancţionate cu amendă;

- infracţiunile sancţionate cu amendă de până la 2.500 € în caz de comitere cu intenţie şi 5.000 € în caz de neglijenţă;

- infracţiunile disciplinare şi infracţiunile disciplinare militare care nu sunt simultan considerate infracţiuni penale, pentru care această lege nu a acordat amnistierea şi care sunt sancţionate cu o pedeapsă care nu poate depăşi durata suspendării disciplinare militare sau a închisorii;
- infracţiunile sancţionabile cu închisoarea de sub un an sau cu amendă, cu excepţia infracţiunilor comise prin intermediul media.

Graţierea (prezidenţială)
▪ Prevăzută de art.137 din Constituţie, graţierea prezidenţială este reglementată de Legea organică din 1976 privind executarea pedepselor. Graţierea se aplică pedepsei principale, pe care o poate anula sau reduce, şi, după caz, pedepselor complementare. Astfel, deţinuţii străini pot beneficia de o revocare a deciziei de expulzare de pe teritoriul naţional pronunţată împotriva lor. Graţierea nu conduce la anularea condamnării. 

▪ Graţierea este o măsură individuală, acordată la cererea condamnatului, a unei rude a acestuia sau a directorului penitenciarului.

▪ Graţierea intră în categoria competenţelor personale ale Preşedintelui Republicii.

Acordarea graţierii necesită avizul prealabil al tribunalului, al directorului penitenciarului şi al ministrului justiţiei. 

Ca regulă generală, deciziile de graţiere au la bază motive umanitare sau dorinţa de recompensare a eforturilor deosebite de reinserţie depuse de cei interesaţi. 

▪ În fiecare an, la data de 22 decembrie, Preşedintele Republicii acordă graţieri. Legea organică din 1976 privind executarea pedepselor prevede o procedură anuală în acest sens, cererile trebuind adresate Ministerului Justiţiei înainte de 31 mai, pentru ca examinarea acestora să se finalizeze la 30 noiembrie.

În perioada 2000-2006, numărul graţierilor solicitate şi acordate a fost următorul: 
- în anul 2000: 547 cereri şi 37 graţieri; 
- în anul 2001: 478 cereri şi 39 de graţieri; 
- în anul 2002: 522 cereri şi 33 graţieri; 
- în anul 2003: 670 cereri şi 38 graţieri; 
- în anul 2004: 653 cereri şi 32 graţieri; 
- în anul 2005: 604 cereri şi 56 graţieri; 
- în anul 2006: 816 cereri şi 34 graţieri.

SLOVACIA

Amnistia şi graţierea intră în competenţa Preşedintelui Republicii sau a Guvernului (pentru contravenţii).

Amnistierea (prezidenţială)

Potrivit art.102, litera j) din Constituţie, Preşedintele Republicii „acordă amnistierea şi graţierea, reduce pedepse penale pronunţate de tribunale  şi anulează pedepse prin graţiere individuală sau amnistie.” 

Decizia Preşedintelui de acordare a amnistiei este validă după contrasemnarea de Primul-ministru/ministrul autorizat de acesta; în astfel de cazuri, răspunderea pentru decizia Preşedintelui aparţine Guvernului. 
Amnistia vizează anumite categorii de infracţiuni, numărul persoanelor condamnate care beneficiază de această măsură fiind nedeterminat. 

Potrivit art.119, litera l) din Constituţie, Guvernul acordă amnistie pentru contravenţii.

▪ În anul 1998, în exercitarea temporară a competenţelor prezidenţiale (după demisia Preşedintelui Michal Kovac), Primul-ministru Vladimir Meciar a semnat un decret prin care au fost amnistiate anumite categorii de deţinuţi, au fost oprite toate investigaţiile precum şi posibila urmărire penală a persoanelor suspectate de implicare în răpirea fiului fostului preşedinte Michal Kovac şi au fost scutite de urmărire penală persoanele implicate în eşecul referendumului constituţional din anul 1997.

În anul 2004, cu ocazia învestirii în funcţia de Preşedinte, Ivan Gasparovic a semnat un decret de amnistiere a: deţinuţilor condamnaţi la închisoare de până la un an pentru cazuri legate de neglijenţă criminală; sancţiunilor financiare de până la 30.000 coroane (≈ 1.000 €) pentru infracţiuni de neglijenţă; deţinuţilor cu vârsta de peste 65 de ani, a deţinutelor cu vârsta de peste 60 de ani, precum şi a persoanelor condamnate care sufereau de boli grave.

La începutul anului 2013, cu ocazia împlinirii a 10 ani de la destrămarea Cehoslovaciei, Preşedintele Ivan Gasparovic a semnat un decret de amnistiere a:  persoanelor condamnate la închisoare cu suspendare; persoanelor condamnate la închisoare de maximum 18 luni; cetăţenilor statelor membre UE expulzaţi din Slovacia înainte de data de 1 august 2004; persoanelor care au comis infracţiuni în timpul serviciului militar obligatoriu sau al serviciului militar alternativ obligatoriu; tinerilor condamnaţi la închisoare mai mică de 18 luni. 

Nu au beneficiat de amnistiere: autorii infracţiunilor care au avut ca rezultat moartea sau vătămarea corporală gravă a unei persoane; persoanele acuzate de neglijenţă în îngrijirea copiilor; autorii infracţiunilor de trafic de droguri, de servire cu băuturi alcoolice a adolescenţilor; autorii infracţiunilor comise sub influenţa drogurilor/alcoolului.

Graţierea

▪ Graţierea intră în competenţa exclusivă a Preşedintelui Republicii. În cazul acordării graţierii, decizia este validă şi are efect legal, fără a fi necesar acordul Guvernului. 

▪ Graţierea este individuală; fiecare caz este examinat separat, în funcţie de mai multe circumstanţe (stare de sănătate, situaţie familială etc.). Ministrul justiţiei prezintă Preşedintelui documentaţia necesară luării deciziei de graţiere. Dacă graţierea a fost acordată cu anumite condiţii, îndeplinirea acestora şi reeducarea persoanei condamnate sunt monitorizate de tribunalul care a pronunţat hotărârea de condamnare în primă instanţă. 

▪ Graţierea are ca efect anularea sentinţei pronunţate (Codul penal, art.89)

“Art.89 – Graţierea sau reducerea pedepsei

(1) Sentinţa se anulează dacă Preşedintele Republicii îşi exercită dreptul de graţiere şi graţiază persoana condamnată. Graţierea nu se acordă tuturor sentinţelor impuse în paralel dacă unele dintre acestea nu sunt acoperite de decizia Preşedintelui Republicii.

(2) Dacă Preşedintele Republicii Slovacia îşi exercită dreptul de a reduce sentinţa şi reduce sentinţa unei persoane condamnate, se execută sentinţa astfel redusă. Reducerea nu se aplică tuturor sentinţelor impuse în paralel dacă unele din ele nu sunt acoperite prin decizia Preşedintelui Republicii.”

SLOVENIA
Amnistierea
▪ Amnistierea se acordă prin lege specială adoptată de Parlament.

▪ Persoanele amnistiate pot obţine: imunitate faţă de urmărirea penală;  scutirea totală sau parţială de pedeapsă; reducerea pedepsei prin aplicarea unei pedepse mai uşoare, prin anularea condamnării sau încetarea aplicării unei consecinţe legale particulare a condamnării. (Codul penal, art.96)

▪ Amnistierea persoanelor condamnate la închisoare pe viaţă semnifică înlocuirea acestei sentinţe cu cea a închisorii între 25 şi 30 de ani. (Codul penal, art.98.2)

▪ Legea de amnistiere nu aduce atingere drepturilor terţelor persoane. (Codul penal, art.98.3)
Graţierea

▪ Competenţa graţierii este încredinţată Preşedintelui Republicii atât de Constituţie
 (art.107), cât şi de Legea privind graţierea (art.1).

▪ Persoana graţiată (individual) poate obţine: imunitate faţă de urmărirea penală; scutirea totală sau parţială de pedeapsă; reducerea pedepsei impuse prin aplicarea unei pedepse mai uşoare prin suspendarea sentinţei/anularea condamnării sau prin încetarea/reducerea aplicării unei consecinţe legale particulare a condamnării. (Codul penal, art.97)

▪ Graţierea persoanelor condamnate la închisoare pe viaţă semnifică înlocuirea acestei sentinţe cu cea a închisorii între 25 şi 30 de ani. (Codul penal, art.98.2)

▪ Hotărârea de graţiere nu aduce atingere drepturilor terţilor. (Codul penal, art.98.3)
▪ Procedura de graţiere poate fi iniţiată la cerere sau ex officio. După avizarea motivării graţierii de către tribunalul şi de procurorul cauzei, Ministerul Justiţiei transmite Preşedintelui Republicii un raport privind situaţia condamnatului solicitant; raportul este însoţit de  propunerea de graţiere.
SPANIA

Amnistierea

Constituţia din 27 decembrie 1978 nu recunoaşte dispozitivul juridic al amnistierii. Legea nr.46/1977 privind amnistierea generală reprezintă forma legală a „Pactului pentru uitare” - decizie politică de reconciliere, adoptată în anul 1975, după moartea generalului Francisco Franco.
Graţierea

▪ Constituţia conferă suveranului dreptul de graţiere individuală, precizând că acest drept se exercită în cadrul legii.

Astfel, potrivit art.62, litera i) din Constituţie
, regele exercită “dreptul de graţiere în conformitate cu legea, care nu poate autoriza graţieri colective (generale).”

▪ Graţierea îl poate scuti pe condamnat de executarea totală/parţială a pedepsei, poate reduce pedeapsa, dar nu şterge condamnarea. În general, graţierea are ca obiect pedeapsa principală şi pedepsele accesorii, cu excepţia interdicţiei de exercitare a unei funcţii publice, a privării de drepturi politice şi a obligaţiei de a se conforma măsurilor de supraveghere. De asemenea, decretul de graţiere poate include numai pedepsele principale sau accesorii.

Graţierea poate fi acordată şi condiţionat.

▪ Graţierea este întotdeauna o măsură individuală, întrucât Constituţia interzice regelui acordarea de graţieri colective. Măsura graţierii poate fi luată numai pentru persoanele care au făcut subiectul unei condamnări definitive şi dacă măsura nu este susceptibilă de a prejudicia sau leza drepturile unor terţi. În anumite cazuri (de exemplu, în cazurile de calomnie), este necesară audierea părţii adverse.

▪ Graţierea se acordă la cererea condamnatului, a oricărei persoane care acţionează în numele acestuia, a tribunalului, a Tribunalului Suprem, a parchetului sau a Guvernului. 
Potrivit Legii din 18 iunie 1870 care stabileşte regulile aplicabile exercitării dreptului de graţiere, cererile fac obiectul unui raport al tribunalului care este transmis ministrului justiţiei. Decizia de acordare sau nu a graţierii este luată în Consiliul de Miniştri. După transmiterea la Rege, pentru semnătură, decretul este contrasemnat, în general, de ministrul justiţiei.

Regulamentul privind acordarea graţierii prevede necesitatea îndeplinirii a două condiţii de politică publică: graţierea nu trebuie să aducă atingere terţilor/drepturilor acestora; procedura de graţiere trebuie să permită prezentarea pretenţiilor formulate de terţul prejudiciat.   

▪ Graţierea se acordă prin decret regal motivat, aprobat după deliberare în Consiliul de Miniştri şi publicat în Jurnalul Oficial.

▪ Graţierile se acordă pe tot parcursul anului: aproape săptămânal, un decret de graţiere este publicat în Jurnalul Oficial, în aşa fel încât anual, numărul graţierilor variază între 250-500. 
SUEDIA

Amnistierea
În  anii 1993, 2007 şi 2013, pentru reducerea fenomenului criminalităţii şi scăderea numărului de arme deţinute ilegal, Parlamentul a adoptat 3 legi de amnistiere a persoanelor pasibile de a fi condamnate pentru deţinere ilegală de arme.
 
Potrivit legii de amnistiere din 2013, aceste persoane au avut posibilitatea de a depune, în mod anonim, în perioada 1 martie – 31 mai 2013, armele şi muniţia ilegal deţinute, fără a fi condamnate pentru deţinere ilegală de arme. Amnistia este considerată ca fiind “o graţiere colectivă”.
Graţierea

▪ Potrivit Constituţiei – Legea privind Instrumentul Guvernului, Capitolul 12 – Administraţia, art.9 -, competenţa graţierii aparţine Guvernului.

„Art.9

Prin graţiere, Guvernul poate scuti sau reduce o sancţiune penală sau orice alt efect legal al unei fapte penale şi poate scuti sau reduce orice altă intervenţie similară a unei autorităţi publice referitoare la o persoană sau la proprietatea unei persoane individuale.

În circumstanţe excepţionale, Guvernul poate decide stoparea oricăror acţiuni ulterioare de anchetă sau de urmărire a unei fapte penale.”

În circumstanţe speciale, anterior adoptării unei hotărâri de graţiere, Guvernul trebuie să obţină avizul Curţii Supreme/Curţii Administrative Supreme (Legea nr.579/1974 privind actele de graţiere).

Hotărârile Guvernului privind graţierea se aprobă la şedinţele săptămânale guvernamentale, care nu sunt publice. Hotărârile de acordare/respingere a graţierii nu trebuie motivate. 

▪ Graţierea se acordă numai în situaţii excepţionale, nimeni neavând dreptul de a fi graţiat. Graţierea nu este o revizuire a hotărârii judecătoreşti în cauzele penale (Guvernul nu poate examina niciodată problema vinovăţiei într-o cauză penală), ci o examinare extraordinară care se concentrează în primul rând asupra circumstanţelor apărute după pronunţarea sentinţei şi care, în mod rezonabil, nu au putut influenţa hotărârea instanţei. De regulă, este vorba despre fapte legate de circumstanţele personale ale persoanei condamnate de care tribunalul nu a avut cunoştinţă în momentul pronunţării sentinţei. 

Graţierea nu include scutirea de plata pagubelor/costurilor care trebuie achitate de persoana condamnată şi nu vizează aspecte privind executarea pedepselor (de exemplu, în penitenciar sau la domiciliu, cu supraveghere intensivă prin mijloace de monitorizare electronică).

▪ Cererea de graţiere se depune, la Ministerul Justiţiei, de persoana condamnată/reprezentantul acesteia. Cererea se formulează în scris şi conţine: numele persoanei condamnate; numărul personal de identitate; adresa şi numărul de telefon; date privind procesul de judecată: denumirea tribunalului, data procesului şi numărul dosarului; decizia care i se solicită Guvernului; motivele invocate pentru susţinerea graţierii. Printre motivele care, în general, nu conduc la acordarea graţierii sunt: invocarea nevinovăţiei; modificarea  practicilor de condamnare; aşteptarea unei decizii într-un nou proces al persoanei condamnate; o decizie a Curţii Europene a Drepturilor Omului asupra plângerii depuse de persoana condamnată.
Cererea trebuie semnată de persoana condamnată şi, după caz, trebuie însoţită de documentul de împuternicire a reprezentantului acesteia. Documentele depuse la dosarul de graţiere devin documente oficiale, fiind, în principiu, publice. Potrivit dispoziţiilor Legii privind accesul public la informaţii şi Legii privind confidenţialitatea, detaliile privind persoana în cauză sunt confidenţiale numai dacă există motive speciale.

După finalizare, dosarul de graţiere se transmite ministrului justiţiei, care îl prezintă Guvernului, pentru decizie. 
▪ Persoanele condamnate la închisoare pe viaţă, care au executat cel puţin 10 ani de închisoare, au posibilitatea de a depune o cerere de comutare a sentinţei într-o sentinţă pe o perioadă fixă (în general, 14-16 ani). 
Legea din 2006 privind transformarea pedepsei închisorii pe viaţă a reglementat procesul judiciar privind eliberarea deţinuţilor condamnaţi la închisoare pe viaţă ca modalitate de ocrotire a drepturilor omului, alături de graţiere. 

UNGARIA
Amnistierea

▪ Potrivit art.1, litera j) din Constituţie, Adunarea Naţională are competenţa de a acorda amnistia generală.

▪ După anul 1989, Parlamentul a adoptat 4 legi de amnistiere generală, cea mai recentă fiind Legea de amnistiere adoptată în anul 2012. 
 

Legea XII din 2012 privind amnistia (depusă de Guvern pe 17 februarie 2012,  adoptată de Parlament pe 5 martie 2012 şi intrată în vigoare pe 10 martie 2012) a prevăzut amnistierea unor parlamentari ai Partidului ecologist liberal (LMP) şi a activiştilor reţinuţi de poliţie şi acuzaţi de comiterea infracţiunii de “încălcare a libertăţii personale”, pentru că,  la data de 23 decembrie 2011, au format un lanţ uman în jurul Parlamentului, pentru a protesta faţă de adoptarea, în acea zi, a unor proiecte de lege care, în opinia lor, reprezentau o ameninţare la adresa democraţiei. Încălcarea libertăţii personale este incriminată de Codul penal şi sancţionată cu pedeapsa închisorii de maximum 3 ani.

Graţierea 

▪ Potrivit art.9, paragraf 4, litera g) din Constituţie, dreptul de a acorda graţierea individuală aparţine Preşedintelui Republicii.
Graţierea prezidenţială poate viza atât pedepsele principale (închisoare, serviciu în folosul comunităţii, amendă, interzicerea dreptului de a profesa/de a şofa, etc.) cât şi pedepsele complementare (decăderea din drepturile civile, expulzarea). 

Dreptul de graţiere al Preşedintelui nu se extinde la scutirea de consecinţele secundare ale faptei penale şi la radierea infracţiunii din cazierul judiciar al solicitantului/reabilitarea penală.

Graţierea individuală este reglementată de Legea XIX din 1998 privind procedura penală, art.597-599.

▪ Preşedintele aprobă graţierea la recomandarea ministrului administraţiei publice şi justiţiei sau a procurorului general. Decretul de graţiere, care nu conţine motivaţia deciziei, se contrasemnează de ministrul administraţiei publice şi justiţiei.

▪ Cererea de graţiere poate fi depusă de persoana acuzată/condamnată, de avocat, de reprezentantul legal al unui minor sau de o rudă a acuzatului.

Depunerea cererii nu conduce la amânarea procedurii penale sau a executării pedepsei.

▪ Preşedintele Republicii are dreptul de a graţia – din motive echitabile - persoane vinovate de comiterea unor contravenţii şi sancţionate cu anumite pedepse. 

Graţierea din motive echitabile cade sub incidenţa următoarelor reglementări legale:

- Legea LXIX din 1999 privind încălcarea regulilor administrative – pentru contravenţiile comise înainte de data de 15 aprilie 2012; Preşedintele Republicii poate exercita dreptul de a lua o decizie pe motive echitabile pentru o persoană condamnată de instanţa judecătorească la pedeapsa închisorii;  

- Legea II din 2012 privind încălcarea regulilor administrative, a procedurilor şi sistemului registrului – pentru contravenţiile comise după intrarea în vigoare a acestei legi; Preşedintele Republicii poate exercita dreptul de revizuire a sentinţei pe motive echitabile pentru condamnarile la închisoare, la muncă în folosul comunităţii sau amendă (cu excepţia cazului în care pedeapsa amenzii a fost transformată în pedeapsa cu închisoarea).

Anexă
ASPECTE PRIVIND LEGILE DE AMNISTIERE ŞI GRAŢIEREA ÎN STATELE MEMBRE UE

TABEL SINOPTIC

	Stat membru
	Aspecte privind legile de amnistiere


	Aspecte privind graţierea

	Austria
	Legea federală de amnistiere din data de 1 iunie 1995 (pentru aniversarea a 50 de ani de la redobândirea independenţei, a 40 de ani de la încheierea Tratatului privind statul austriac şi pentru sărbătorirea aderării la Uniunea Europeană). 
	

	Belgia
	În Belgia, adoptarea legilor de amnistiere a fost determinată de 3 tipuri de evenimente: 

- războaie : Legea din 28 august 1919 privind amnistierea anumitor infracţiuni comise înainte de 4 august 1919 ; Legea din 31
octombrie 1919 pentru
amnistierea anumitor infracţiuni
prevăzute de legile militare;
Legea din 19 ianuarie 1929
privind extincţia urmăririlor
represive şi a pedepselor pentru
anumite infracţiuni şi delicte
comise între 4 august 1914 şi 4
august 1919 ; Legea din 11 iunie
1937 de amnistiere a anumitor infracţiuni şi delicte comise între 4 august 1914 şi 4 august 1919 ; Legea din 3 ianuarie 1940 de modificare şi extindere a legilor de amnistiere din 28 august 1919, din 31 octombrie 1919 şi din 28 iunie 1921 ; Decretul-lege din 20 septembrie 1945 de acordare a
amnistiei pentru anumite
infracţiuni ; Legile coordonate din 20 februarie 1980 privind statutul persoanelor care invocă motive de conştiinţă (care conţine măsuri de amnistie pentru fapte de dezertare comise înainte de intrarea în vigoare a legii) ;

- greve: Decretul regal din 28 octombrie 1936 privind amnistierea infracţiunilor comise cu ocazia grevelor;

- perceperea de impozite: legi de amnistie fiscală, ca de exemplu Legea din 31 decembrie 2003 de reglementare a declaraţiei unice de descărcare, care prevede, în materie fiscală, exonerarea, în anumite condiţii, de urmărirea penală.

	Anual, Serviciul de graţieri primeşte cca 2.000 de cereri de graţiere. Graţierea întregii pedepse este excepţională. 

Între anii 2003-2005, o scutire parţială de pedeapsă a fost acordată unui deţinut şi 550 de măsuri de graţiere individuală au fost acordate condamnaţilor care nu începuseră încă executarea pedepsei. 

În anul 2006, regele a graţiat
286 persoane; majoritatea
dintre acestea fuseseră
sancţionate cu amendă sau cu
retragerea permisului de
conducere pentru comiterea de infracţiuni la Codul rutier.

În anul 2009, au fost graţiaţi 93 de condamnaţi, în 2012 – 53 (din 955 de cereri), iar în primele 6 luni ale anului 2012, 14 condamnaţi.

Deşi nici o dispoziţie legală nu interzice graţierile colective – în mod tradiţional acordate cu ocazia unor evenimente precum aniversarea regelui sau aniversarea încoronării - acestea au căzut în desuetudine. În perioada 1980 - 1993, au fost semnate 8 decrete de graţiere colectivă, dar regele actual (care domneşte de la 9 august 1993), nu a acordat nici o graţiere colectivă.



	Bulgaria
	
	În perioada 2002 – 2012, au fost acordate 533 graţieri totale şi parţiale.

	Cehia
	Din 1989, au fost semnate 4 decrete prezidenţiale de amnistiere:

- în perioada 1989-2003, Preşedintele Vaclav Havel a semnat 3 decrete de amnistiere (primul decret a fost semnat în ianuarie 1990);

- cel de-al 4-lea decret de amnistiere a fost semnat, la 1 ianuarie 2013, de Preşedintele Vaclav Klaus, pentru a marca 20 de ani de la obţinerea independenţei.
	

	Cipru
	Măsurile specifice de amnistiere sunt luate prin introducerea unor prevederi specifice în legislaţia existentă. 

▪ Exemple de amnistiere:

- amnistierea în domeniul planificării urbane, iniţiată de Ministerul de Interne după
amendarea Legii din 2011 privind drumurile şi clădirile, a avut ca scop simplificarea şi accelerarea proceselor de intrare în legalitate a anumitor aspecte legate de proprietăţile imobiliare;

- proiectul de lege privind amnistia fiscală, aflat în prezent în procedură de examinare, conţine măsuri pentru atragerea investiţiilor şi creşterea lichidităţilor.
	

	Croaţia
	Legea din 1996 privind amnistia generală

	

	Danemarca
	Ministrul justiţiei poate scuti de executarea pedepsei un grup de persoane condamnate pentru comiterea unei infracţiuni. Aceasta se numeşte amnistie. 
În particular, măsura s-a aplicat participanţilor la anumite evenimente politice, ultimul dintre acestea sfârşitul ocupaţiei germane, în anul 1945.
	Potrivit statisticilor Ministerului de Justiţie, numărul graţierilor în perioada 2000-2005 a fost de: 65 în anul 2000; 96 în anul 2001; 40 în anul 2002; 48 în anul 2003; 39 în anul 2004; 48 în anul 2005.

	Estonia
	Instituţia amnistierii nu este reglementată de legislaţia naţională. 
	

	Finlanda
	Ultima lege de amnistie datează din anul 1967, când, cu ocazia aniversării a 50 de ani de la independenţa Finlandei, toţi condamnaţii au beneficiat de o reducere a pedepsei.
	Graţierile prezidenţiale sunt destul de rare. În perioada 2008-2010, Preşedintele a aprobat 17 din cele aproximativ 160 de cereri de graţiere depuse în fiecare an.

	Franţa
	În perioada 1958-2013, au fost votate 16 legi de amnistie (prezidenţiale sau determinate de producerea anumitor

evenimente)
	 

	Germania
	Din 1949, Parlamentul federal a adoptat 4 legi de amnistie (nu sunt incluse legile de amnistie fiscală).

Primele două legi, adoptate în 1949 şi 1954, sunt legate de evenimente care au avut loc în timpul celui de-al doilea război mondial. Următoarele două, datând din 1968 şi 1970, au fost votate ca urmare a reformelor dreptului penal, având ca scop beneficierea retroactivă, de către anumite persoane, de noile dispoziţii legale. Legea din 1968 se aplica autorilor anumitor infracţiuni comise împotriva statului şi a liniştii publice, iar legea din 1970, pe lângă acordarea amnistiei pentru anumite fapte, a avut în vedere modificarea conţinutului dreptului la manifestaţii.
	Cererile de graţiere adresate Preşedintelui federal au caracter excepţional, ca urmare a limitării cazurilor care intră în competenţa acestuia. 
În cadrul landurilor, se acordă numeroase graţieri (mici) cu ocazia sărbătorilor de iarnă (cu excepţia landurilor Bavaria şi Saxonia). În acest fel, condamnaţii care ar trebui

eliberaţi în perioada cuprinsă

între 1 decembrie şi 8 ianuarie

pot beneficia de o eliberare anticipată înainte de Crăciun.

	Grecia
	Amnistierea poate fi acordată numai pentru infracţiuni politice, prin lege adoptată cu o majoritate de 3/5 din numărul total al parlamentarilor.
	

	Irlanda
	Legea din 2013 privind forţele armate (referitoare la amnistia şi imunitatea militarilor care au luptat în cel de-al doilea război mondial) a acordat amnistierea şi, după caz, imunitatea faţă de urmărirea penală, membrilor forţelor armate care s-au alăturat aliaţilor în timpul celui de-al doilea război mondial şi care, ulterior, au fost găsiţi vinovaţi de tribunalul militar, au fost sau sunt urmăriţi penal pentru dezertare/absenţă nemotivată sau care au fost excluşi din forţele armate în baza prevederilor Ordinului din 1945 privind puterile de urgenţă.

	

	Italia
	Amnistierea parlamentară

De la revizuirea constituţională din martie 1992, nici o lege de amnistie nu a mai fost votată.
 Ultima amnistie, acordată în anul 1990, a rezultat dintr-o decizie a Preşedintelui Republicii. De această amnistie au beneficiat aproximativ 2000 de persoane condamnate la pedeapsa închisorii de peste 4 ani. 

Clemenţa colectivă de origine parlamentară
▪ De Legea din 31 iulie 2006 privind scutirea de pedeapsă au beneficiat autorii infracţiunilor comise înainte de data de 2 mai 2006. Legea a prevăzut reducerea cu 3 ani a pedepselor privative de libertate şi o diminuare cu 10.000 € a sumei amenzilor aplicate.
▪ Legea ordinară nr.69/27.05.2015 (Dispoziţii în materia infracţiunilor în domeniul administraţiei publice, al organizaţiilor de tip mafiot şi al falsului în contabilitate) prevede creşterea cuantumului de reducere a pedepsei de la 1/3 la 2/3 dacă autorii unor infracţiuni expres prevăzute colaborează strâns cu autorităţile judiciare (art.1). 
În acest sens, la art.323-bis din Codul penal, s-a adăugat un nou alineat potrivit căruia autorii infracţiunilor menţionate, care cooperează în mod eficient pentru a se evita perpetuarea consecinţelor activităţii infracţionale,  pentru a furniza probe şi pentru a identifica alte persoane responsabile (de comiterea infracţiunii),  beneficiază de reducerea cu 2/3 a pedepsei (în loc de 1/3).  


	Sub preşedinţia lui Carlo Azeglio Ciampi (din 18 mai 1999 – 15 mai 2006) şi a lui Giorgio Napolitano (din 15 mai 2006), numărul de graţieri este după cum urmează: 2000 – 9; 2001 – 11; 2002 – 6; 2003 – 9; 2004 – 10; 2005 – 23; 2006 – 17.



	Letonia
	Din 1991, au fost adoptate legi de amnistiere generală în anii 1992, 1994 şi 1997.
	Pe durata celor două mandate (1999-2007), Vaira Vīķe-Freiberga, Preşedintele Republicii, a aprobat 204 de cereri de graţiere (din cele 979 adresate).
Preşedintele Valdis Zatlers a aprobat, în mandatul său (2007-2011), 122 cereri de graţiere, dintr-un număr de 1.241 cereri adresate.

Preşedintele Andris Bērziņš a aprobat, în mandatul său (2011-2015) 79 de cereri de graţiere (din 1.538 cereri adresate).
De la alegerea sa (8 iulie 2015) actualul Preşedinte, Raimonds Vejonis, a aprobat 8 cereri de graţiere (din 184 adresate).

	Lituania
	Din cele 7 legi de amnistiere adoptate de Parlament în perioada 1990-2002, se pot menţiona : 
- Legea din 7.11.2002 privind amnistia (cu ocazia aniversării a 10 ani de la adoptarea Constituţiei Republicii Lituania); 
- Legea din 11.04.2000 cu privire la amnistie; 
- Legea din 22.12.1998 cu privire la amnistia parţială.
	

	Malta
	Amnistii generale acordate cu ocazia unor evenimente: în ianuarie 1987 (sărbătorirea modificărilor constituţionale); în mai 1987 (alegerea  la guvernare a Partidului Naţional); în mai 1989 (numirea unui nou Preşedinte); în septembrie 1989 (a 25-a aniversare a independenţei ţării); în mai 1990 (vizita în Malta a Papei Ioan Paul al II-lea); în mai 1992 (a 50 aniversare a acordării, de către Regele George al VI-lea al Marii Britanii, a “Crucii Sfântului George bravului popor al Insulei fortarete Malta”); în decembrie 1996 (sărbătorirea alegerii la guvernare a Partidului Muncii); în decembrie 1999

(sărbătorirea intrării în noul mileniu); în 2013 – amnistie parţială şi condiţionată (sărbătorirea victoriei în alegerile din martie 2013).
	

	Olanda
	Constituţia prevede că dreptul de amnistiere se exercită “prin sau în baza unei legi a Parlamentului” (art.122.2).

Această dispoziţie constituţională nu a fost niciodată pusă în aplicare.


	Regina Juliana a acordat o graţiere colectivă după
inundaţiile catastrofale din
1953.

În 2005, la aniversarea a 25 de ani de domnie, regina Beatrix a refuzat să aprobe cererea de graţiere colectivă care i-a fost prezentată.

În fiecare an, Biroul pentru graţieri examinează circa 4000 de cereri de graţiere.

	Portugalia
	Ultima lege de amnistiere este Legea nr.29/1999 prin care au fost amnistiaţi autorii unor infracţiuni minore, comise înainte de data de 25 martie 1999 şi sancţionate cu pedeapsa închisorii mai mare de un an.
Alte legi de amnistiere: 
- Legea nr.9/1996 privind
amnistierea unor infracţiuni
politice comise între 27 iulie 1976
şi 21 iunie 1991; 
- Legea nr.15/1994 privind
amnistierea mai multor infracţiuni şi alte măsuri de clemenţă; 
- Legea nr.23/1991 privind amnistierea mai multor infracţiuni şi alte măsuri de clemenţă; 
- Legea nr.5/1990 din 20 februarie 1990 privind amnistierea unor infracţiuni disciplinare ale
angajaţilor şi ofiţerilor din Poliţia
securităţii publice.


	În fiecare an, la data de 22 decembrie, Preşedintele Republicii acordă graţieri. 

În perioada 2000-2006, numărul graţierilor solicitate şi acordate a fost următorul: 2000: 547 cereri şi 37 graţieri; 2001: 478 cereri şi 39 de graţieri; 2002: 522 cereri şi 33 graţieri; 2003: 670 cereri şi 38 graţieri; 2004: 653 cereri şi 32 graţieri; 2005: 604 cereri şi 56 graţieri; 2006: 816 cereri şi 34 graţieri.



	Slovacia
	▪ În anul 1998, în exercitarea temporară a competenţelor prezidenţiale (după demisia Preşedintelui Michal Kovac), Primul-ministru Vladimir Meciar a semnat un decret de amnistiere prin care au fost amnistiate anumite categorii de deţinuţi, au fost oprite toate investigaţiile şi posibila urmărire penală a persoanelor suspectate de implicare în răpirea fiului fostului preşedinte Michal Kovac şi au fost scutite de urmărire penală persoanele implicate în eşecul referendumului constituţional din anul 1997.

▪ În anul 2004, cu ocazia învestirii în funcţia de Preşedinte, Ivan Gasparovic a semnat decretul de amnistiere a: deţinuţilor condamnaţi la închisoare de până la un an pentru cazuri legate de neglijenţă criminală; pedepselor financiare care nu depăşeau 30.000 coroane (≈ 1.000 €) pentru infracţiuni de neglijenţă; deţinuţilor de peste 65 de ani, a deţinutelor de peste 60 de ani, precum şi a persoanelor condamnate care sufereau de boli grave.

▪ La începutul anului 2013, cu ocazia împlinirii a 10 ani de la destrămarea Cehoslovaciei, Preşedintele Ivan Gasparovic a semnat un decret de amnistiere a: persoanelor ale căror sentinţe au fost suspendate; persoanelor condamnate la închisoare de maximum 18 luni; cetăţenilor
statelor membre UE care au fost expulzaţi din Slovacia înainte de data de 1 august 2004;
persoanelor care au comis infracţiuni în timpul serviciului militar obligatoriu sau al
serviciului militar alternativ obligatoriu; tinerilor condamnaţi la închisoare mai mică de 18 luni. 

	

	Spania
	Constituţia din 27 decembrie 1978 nu recunoaşte dispozitivul juridic al amnistierii. 
Legea nr.46/1977 privind amnistierea generală reprezintă forma legală a „Pactului privind uitarea” - decizie politică de reconciliere, adoptată în anul 1975, după moartea generalului Francisco Franco.

	Graţierile se acordă pe tot parcursul anului: aproape săptămânal, un decret de graţiere este publicat în Jurnalul Oficial, în aşa fel încât anual, numărul graţierilor variază între 250-500.

	Suedia
	În 1993, 2007 şi 2013, pentru reducerea fenomenului criminalităţii şi scăderea

numărului de arme deţinute ilegal, Parlamentul a adoptat 3 legi de amnistiere a posibilelor infracţiuni de deţinere ilegală de arme. 
Potrivit legii amnistiei din 2013, aceste persoane au avut posibilitatea de a depune, în perioada 1 martie – 31 mai 2013, armele şi muniţia ilegal deţinute, fără a fi condamnate pentru deţinere ilegală de arme. Amnistia este considerată ca fiind “o graţiere colectivă”.

	Graţierea se acordă, de Guvern, numai în situaţii excepţionale, nimeni neavând dreptul de a fi graţiat. Graţierea nu este o revizuire a hotărârii judecătoreşti în cauzele penale (Guvernul nu poate examina niciodată problema vinovăţiei într-o cauză penală), ci o examinare extraordinară care se concentrează în primul rând asupra noilor circumstanţe apărute după pronunţarea sentinţei şi care, în mod rezonabil, nu au putut influenţa hotărârea instanţei.

	Ungaria
	După anul 1989, Parlamentul a adoptat 4 legi de amnistie generală, cea mai recentă fiind cea din 2012.
Legea XII din 2012 privind amnistia (propusă de Guvern pe 17 februarie 2012,  adoptată de Parlament pe 5 martie 2012 şi intrată în vigoare pe 10 martie 2012) a prevăzut amnistierea unor parlamentari ai Partidului ecologist liberal (LMP) şi a activiştilor reţinuţi de poliţie şi acuzaţi de comiterea infracţiunii de “încălcare a libertăţii personale”, pentru că,  la data de 23 decembrie 2011, au format un lanţ uman în jurul Parlamentului, pentru a protesta faţă de adoptarea, în acea zi, a unor proiecte de lege care, în opinia lor, reprezentau o ameninţare la adresa democraţiei. 
Încălcarea libertăţii personale este incriminată de Codul penal şi sancţionată cu pedeapsa închisorii de maximum 3 ani.

� Art.317 – Şantajul; art.318 – Corupţia în exercitarea funcţiei;  art.319 – Corupţia printr-un act contrar îndatoririlor oficiale; art.319-terţ – Corupţia judiciară; art.319-patru – Implicare nejustificată în a da sau a promite un avantaj; art.320 – Fapta de corupţie comisă de un angajat al serviciului public ; art.321 – Pedepse pentru corupător ; art.322 – Instigarea la corupţie ; art.322-bis -Delapidarea, luarea de mită, implicare nejustificată în a da sau a promite un avantaj, corupţie şi instigare la corupţie a membrilor organelor Comunităţii Europene şi a funcţionarilor Comunităţii Europene şi ai statelor străine; art.346-bis – Traficul ilicit de influenţă; art.353 – Obstrucţionarea libertăţii de desfăşurare a licitaţiilor; art.353-bis – Obstrucţionarea libertăţii de alegere a contractantului


� European Parliament, Directorate General for Internal Policies, Background information for the LIBE delegation to Italy on the situation of prisons, 26-28 March, 2014, pag.12


http://www.europarl.europa.eu/RegData/etudes/note/join/2014/493053/IPOL-LIBE_NT(2014)493053_EN.pdf


� The Constitution of the Republic of Latvia


http://www.saeima.lv/en/legislation/constitution


� The European Organisation for Probation, Liene Klišāne, Imants Jurevičius, Andrejs Judins, Probation in Europe – Latvia, September 2013, p.27





� Latvijas Valsts Prezidents, Clemency Service


http://www.president.lv/pk/content/?cat_id=9243


� Constitution of the Republic of Lithuania


http://www3.lrs.lt/home/Konstitucija/Constitution.htm


� Criminal Code


� HYPERLINK "http://www3.lrs.lt/pls/inter/dokpaieska.showdoc_l?p_id=366707&p_tr2=2" �http://www3.lrs.lt/pls/inter/dokpaieska.showdoc_l?p_id=366707&p_tr2=2�

� Armed Forces Act 2006


http://www.legislation.gov.uk/ukpga/2006/52/section/359


� The Constitution of the Kingdom of Netherlands

� În perioada 1944-1989, au fost adoptate: în 1947 – legea privind amnistia membrilor organizaţiilor de rezistenţă care şi-au divulgat activităţile şi s-au angajat să nu le mai continue; în 1950 – legea privind renunţarea la sancţiunile şi restricţiile impuse cetăţenilor polonezi care şi-au declarat naţionalitatea germană în timpul războiului; în 1956 – legea privind amnistia infracţiunilor deosebit de periculoase comise în perioada reconstrucţiei post-belice a statului; în 1974 – legea privind amnistia infracţiunilor fiscale semnificând tranzacţii în valută străină şi alte activităţi private neautorizate şi similare; în anii 1983, 1984, 1986 şi 1989 au fost adoptate legi de amnistie a infracţiunilor politice comise la legea marţială şi alte infracţiuni fiscale. 


� The Constitution of the Republic of Poland


http://www.sejm.gov.pl/prawo/konst/angielski/kon1.htm


� Constitution of the Portuguese Republic


http://app.parlamento.pt/site_antigo/ingles/cons_leg/Constitution_VII_revisao_definitive.pdf


� Autorii infracţiunii de omor, omor calificat; autorii infracţiunilor pedepsite cu închisoarea de peste 10 ani şi pentru care s-a mai acordat o reducere a pedepsei; autorii infracţiunilor de viol, răpire, sclavie, răpire de copii şi luare de ostatici; persoanele condamnate la închisoare mai mare de 3 ani pentru infracţiuni de exploatare sexuală, abuz sexual asupra unei persoane incapabile să se apere, abuz sexual asupra pacienţilor şi abuz sexual asupra persoanelor sub 16 ani; persoanele – deţinători ai unor funcţii publice - condamnate pentru infracţiuni economice sau evaziune, fraudă, abuz de încredere prin falsificare de documente; persoanele condamnate pentru infracţiunile de genocid, discriminare rasială sau religioasă, crime de război împotriva civililor, tortură sau tratament crud, inuman sau degradant; persoanele condamnate pentru infracţiunile de participare la organizaţii şi acte teroriste; persoanele condamnate pentru infracţiuni de corupţie; persoanele condamnate pentru incendieri, explozii şi alt comportament deosebit de periculos dacă faptele sunt comise cu intenţie; persoanele condamnate la închisoare pentru infracţiuni pentru care răspund deţinătorii de funcţii politice; persoanele condamnate la închisoare pentru infracţiuni şi comportament care nu respectă valorile onestităţii şi loialităţii în competiţiile sportive; persoanele condamnate pentru infracţiunile de trafic şi consum de droguri şi substanţe psihotrope; persoanele condamnate pentru infracţiuni de spălare de bani.





� Constitution of the Slovak Republic


http://www.nrsr.sk/web/Static/en-US/NRSR/Dokumenty/constitution.doc


� Criminal Code of Slovenia


http://www.policija.si/eng/images/stories/Legislation/pdf/CriminalCode2009.pdf


� Constitution of the Republic of Slovenia


http://www.dz-rs.si/wps/portal/en/Home/PoliticniSistem/UstavaRepublikeSlovenije


� Constitution of Spain


http://www.congreso.es/portal/page/portal/Congreso/Congreso/Hist_Normas/Norm/const_espa_texto_ingles_0.pdf


� După amnistia din 1993, au fost depuse 17.000 de arme şi 15 tone de muniţie, iar după cea acordată în perioada 1 martie – 31 mai 2007, au fost depuse 13.570 arme şi peste 14 tone metrice de muniţie (arme de vânătoare, pistoale, revolvere, arme automatice).


� Potrivit informaţiilor incluse în răspunsul Parlamentului Ungariei la solicitarea ECPRD nr.2447/2014.


� Hungarian Helsinki Committee, Representing opposition party protesters


� HYPERLINK "http://helsinki.hu/en/representing-opposition-party-protesters" ��http://helsinki.hu/en/representing-opposition-party-protesters�


� Act XIX of 1998 on Criminal Proceedings


https://www.icrc.org/applic/ihl/ihl-nat.nsf/0/033d3f79294dc84ec1257163002cd383/$FILE/Act%20XIX%20of%201998.pdf





� Din anul 1975, când a avut loc reforma penitenciarelor, au fost adoptate 4 legi de amnistiere: în 1978, 1981, 1986 şi 1990.

